sagorsarker/bangla-wikipedia huggingface dataset:
সাহনুন

সাহনুন ইবনে সাঈদ ইবনে হাবিব আত-তানুখি ( ) (আনুমানিক ৭৭৬/৭৭ – ৮৫৪/৫৫) (১৬০ হিজরি – ২৪০ হিজরি) আধুনিক তিউনিসিয়ার কাইরাওয়ানের মালিকি মাযহাবের একজন আইনজ্ঞ ছিলেন।
তার আসল নাম ছিল আবদু সালাম ইবনে সাইদ ইবনে হাবিব ( )। তার দ্রুত বুদ্ধির কারণে তাকে 'সাহনুন' (এক ধরণের তীক্ষ্ণ পাখি) নামে ডাকা হত। তিনি সিরিয়ায় একটি আরব পরিবারে জন্মগ্রহণ করেছিলেন। তার বাবা বর্তমান সিরিয়ার হোমসের একজন সৈনিক ছিলেন। সাহনুন তনুখ গোত্রের সদস্য ছিল। 
যৌবনে সাহনুন কাইরাওয়ান এবং তিউনিসিয়ার আলেমদের কাছে পড়াশোনা করেছিলেন। বিশেষ করে তিনি ত্রিপলির পণ্ডিত `আলী বিন জিয়াদের কাছ থেকে শিক্ষা গ্রহণ করেছিলেন। জিয়াদ ইমাম মালিকের কাছ থেকে শিক্ষা গ্রহণ করেছিলেন। ১৭৮ হিজরীতে তিনি মালিকের অন্যান্য ছাত্রদের কাছে পড়াশোনা করার জন্য মিশরে যান। তবে আর্থিক সংকটের কারণে তিনি তাদের কাছে পৌঁছাতে পারেননি। পরবর্তীতে তিনি মদিনায় চলে যান এবং অন্যান্য বিশিষ্ট পণ্ডিতদের কাছে পড়াশোনা করেন। পড়াশোনা শেষে ১৯১ হিজরীতে উত্তর আফ্রিকায় ফিরে আসেন।
বলা হয়ে থাকে বিচারক হিসেবে নিয়োগ গ্রহণের পর তিনি তার মেয়ে খাদিজাকে বলেছিলেন, "আজ তোমার বাবাকে ছুরি ছাড়াই হত্যা করা হয়েছে।" তিনি বিচারে সতর্ক এবং মামলা-মোকদ্দমাকারী এবং সাক্ষীদের প্রতি বিনয়ী ছিলেন। কিন্তু আমিরের আশেপাশের লোকদের প্রতি কঠোর ছিলেন। তিনি তাদের প্রতিনিধি পাঠাতে বা তাদের অবৈধ কাজে হস্তক্ষেপ না করার জন্য আমিরের অনুরোধ প্রত্যাখ্যান করেন।
সাহনুনের পুত্র মুহাম্মদ ইবনে সাহনুন (মৃত্যু: ২৫৬/৮৭০) একজন বিখ্যাত আইনজ্ঞ ছিলেন। তার ছেলে "নাওয়াজিল আল-সালাত মিন দিওয়ান মুহাম্মদ ইবনে সাহনুন" নামে "নওয়াজিল" সংকলন রচনা করেছিলেন।
সাহনুন তার কঠোর সুন্নি মতবাদের জন্য পরিচিত ছিলেন। তিনি এমনকি মুতাজিলা ইমামের পিছনে নামাজ পড়তে অস্বীকার করতেন। তিনি মসজিদ থেকে ইবাদী, মুতাজিলা ও অন্যান্য বিদআতী সম্প্রদায়কে বের করে দেন। "ইসলামের বিশ্বকোষ" বলে:এখন পর্যন্ত, বিভিন্ন চিন্তাধারার পণ্ডিতরা কাইরুয়ানের জামে মসজিদে স্বাধীনভাবে নিজেদের মত প্রকাশ করতে পারতেন। কিন্তু সাহনূন এ অবস্থা পরিবর্তন করেন। তিনি পণ্ডিতদের মধ্যে বিভ্রান্ত মতাদর্শের লোকদের সরিয়ে দেন। তিনি "আহলে বিদআতের" বিভিন্ন সম্প্রদায়কে ছত্রভঙ্গ করে দেন। ধর্মবিরোধী সম্প্রদায়ের নেতাদের প্রকাশ্যে লাঞ্ছিত করেন এবং কিছু লোককে জনসমক্ষে নিজের মত প্রত্যাহার করতে বাধ্য করা হয়। তার প্রচেষ্টার ফলেই মুসলিম পশ্চিমে (মাগরিব অঞ্চলে) সুন্নি ইসলামের মালিকি মাজহাবের একচেটিয়া আধিপত্য প্রতিষ্ঠা হয়।
মারভে কাভাকচি

মারভে সাফা কাভাকচি (জন্ম: ১৯ আগস্ট ১৯৬৮) একজন তুর্কি রাজনীতিবিদ যিনি ১৮ এপ্রিল ১৯৯৯ সালে ইস্তাম্বুলের ভার্চু পার্টির ডেপুটি হিসেবে সংসদে নির্বাচিত হন কিন্তু কখনও দায়িত্ব নিতে পারেননি। তবে তিনি ৪ ডিসেম্বর ২০১৭ থেকে ২৫ জুন ২০২২ পর্যন্ত মালয়েশিয়ায় রাষ্ট্রদূত ছিলেন। 
কাভাকচি ১৯ আগস্ট ১৯৬৮ সালে আঙ্কারায় ইমাম ইউসুফ জিয়া কাভাকচির ঘরে জন্মগ্রহণ করেন। তিনি তার বাবার দিক থেকেজর্জিয়ান বংশোদ্ভূত। তার বাবার মতো, কাভাকচিও একজন "হাফেজ", যিনি সম্পূর্ণ কুরআন মুখস্থ করেছেন। তিনি হার্ভার্ড বিশ্ববিদ্যালয় থেকে স্নাতকোত্তর ডিগ্রি এবং হাওয়ার্ড বিশ্ববিদ্যালয় থেকে পিএইচডি ডিগ্রি অর্জন করেন। কাভাকচি বর্তমানে ওয়াশিংটন ডিসির জর্জ ওয়াশিংটন বিশ্ববিদ্যালয় এবং হাওয়ার্ড বিশ্ববিদ্যালয়ে অধ্যাপক।
২ মে ১৯৯৯ তারিখে, ডেমোক্র্যাটিক বামপন্থী দলের (তুর্কি: ডেমোক্রেটিক সই পার্টি, ডিএসপি) সদস্যরা কাভাকচিকে শপথ গ্রহণ অনুষ্ঠানে তার শপথ গ্রহণে বাধা দেন কারণ তারা তার মাথায় স্কার্ফ পরার বিরোধিতা করেছিলেন। তিনি তার আমেরিকার নাগরিকত্বের কথা প্রকাশ করেননি যা নির্বাচনের পরে খোলাসা হয় এবং ২০০১ সালের মার্চ মাসে তিনি সংসদে তার আসন হারান। ২০০১ সালের জুন মাসে সাংবিধানিক আদালত ভার্চু পার্টি বন্ধ করে দেয়।
২০০৭ সালে ইউরোপীয় মানবাধিকার আদালত কাভাকচি একটি আইনি মামলায় জয়লাভ করে যেখানে তাকে সংসদ থেকে বহিষ্কার করার ঘটনাকে তার মানবাধিকারের লঙ্ঘন বলে রায় দেওয়া হয়। তারপর থেকে, তিনি তুরস্কের ধর্মনিরপেক্ষ রাজনৈতিক ব্যবস্থার একজন স্পষ্ট সমালোচক, মুসলিম নারীদের অধিকার, বিশেষ করে হিজাব পরার অধিকারের সমর্থনে বিশ্বজুড়ে ভ্রমণ করেছেন। ইউরোপ এবং মার্কিন যুক্তরাষ্ট্রের বিশ্ববিদ্যালয়গুলোতে বক্তৃতা দেওয়ার পাশাপাশি, কাভাকচি বার্সেলোনায় ২০০৪ সালের বিশ্ব ধর্ম সংসদে ভাষণ দেন। তিনি ইংল্যান্ডের লন্ডনে হাউস অফ লর্ডসেও ভাষণ দিয়েছিলেন এবং হার্ভার্ড, ইয়েল, বার্লিন, হামবুর্গ, হ্যানোভার, ডুইসবার্গ এবং কেমব্রিজসহ অসংখ্য আমেরিকান এবং ইউরোপীয় বিশ্ববিদ্যালয়ে বক্তৃতা দিয়েছেন এবং বক্তব্য রেখেছেন।
কাভাকচি বিশ্বের ৫০০ প্রভাবশালী মুসলিমদের একজন হিসেবে তালিকাভুক্ত হয়েছেন। ২০০৪ সালে তিনি এনএএসিপি এবং জিডব্লিউইউ দ্বারা "উইম্যান অফ এক্সিলেন্স" হিসেবে স্বীকৃতি লাভ করেন। ২০০০ সালে আন্তর্জাতিক নারী ও শিশু সমিতি কর্তৃক মানবাধিকার এবং মুসলিম নারীর ক্ষমতায়নের অগ্রগতির প্রচেষ্টার স্বীকৃতিস্বরূপ তাকে পাবলিক সার্ভিস অ্যাওয়ার্ডে ভূষিত করা হয়। অস্ট্রিয়ার ভিয়েনায় হাউস ডের কালচারেলেন আকটিভিটাট আন্ড টোলেরানজ তাকে "সার্ভিস টু হিউম্যানিটি অ্যাওয়ার্ড" প্রদান করে এবং ১৯৯৯ সালে আঙ্কারার ক্যাপিটাল প্ল্যাটফর্ম এবং জাতীয় যুব সংস্থা তাকে "মাদার অফ দ্য ইয়ার" পুরস্কার প্রদান করে। তিনি রক্ষণশীল তুর্কি দৈনিক সংবাদপত্র "ভাকিতের" একজন নিয়মিত লেখক। তিনি মেডিটেরেনিয়ান কোয়ার্টারলির সম্পাদকীয় বোর্ডেও আছেন। উপরন্তু, তিনি ছয়টি বই এবং অসংখ্য প্রবন্ধের লেখক।
তার দুই সন্তান আছে, তারা হলেন ফাতিমা আবুশানাব এবং মরিয়ম কাভাকচি। ২০১২ সালে রিচার্ড পেরেসের লেখা ""দ্য ডে টার্কি স্টুড স্টিল: মারভে কাভাকচির ওয়াক ইনটু দ্য পার্লামেন্ট"" শীর্ষক একটি বই প্রকাশিত হয়।
প্লেবয় ইন্দোনেশিয়া

প্লেবয় ইন্দোনেশিয়া হল ইন্দোনেশিয়ার "প্লেবয় ম্যাগাজিনের" একটি বিক্রয়াধিকারপ্রাপ্ত অংশ। ম্যাগাজিনটি প্রথম প্রকাশিত হয়েছিল ২০০৬ সালের এপ্রিল মাসে। এটি ভেলভেট সিলভার মিডিয়া দ্বারা প্রকাশিত এবং এরউইন আরনাডা দ্বারা সম্পাদিত হয়েছিল। ম্যাগাজিনের এই সংস্করণটি উল্লেখযোগ্য কারণ এতে কোনও নগ্নতা ছিল না এবং ১৯৯০-এর দশকের মাঝামাঝি সময়ে তুর্কি সংস্করণ বন্ধ করে দেওয়ার পর এটিই প্রথম "প্লেবয়" যা কোনও মুসলিম সংখ্যাগরিষ্ঠ দেশে প্রকাশিত হয়েছে।
রক্ষণশীল স্থানীয় সংবেদনশীলতার সাথে সামঞ্জস্যপূর্ণভাবে ম্যাগাজিনটি তৈরি করা সত্ত্বেও, সম্পূর্ণ পোশাক পরিহিত মডেল এবং ভিন্নমতাবলম্বী লেখক প্রমোয়েদ্য অনন্ত তোরের সাক্ষাৎকারের মতো নিবন্ধসহ, ৬ এপ্রিল, ২০০৬ তারিখে ম্যাগাজিনের প্রিমিয়ার সংখ্যাটি উল্লেখযোগ্য বিতর্কের জন্ম দেয়। মাজেলিস মুজাহিদিন ইন্দোনেশিয়া (এমএমআই) এবং ইসলামিক ডিফেন্ডার্স ফ্রন্ট (এফপিআই) এর মতো ইসলামপন্থী গোষ্ঠীগুলো ম্যাগাজিনের বিরুদ্ধে আইনি পদক্ষেপের পাশাপাশি বড় ধরনের বিক্ষোভ করেছে। জাকার্তায় আরও সহিংস বিক্ষোভের ফলে আসিয়ান আচেহ সার ভবনের মালিক, যেখানে "প্লেবয়" অফিস অবস্থিত, সেখান থেকে ভেলভেট সিলভার মিডিয়াকে উচ্ছেদ করতে বাধ্য হন।
এরপর পত্রিকাটি তার সদর দপ্তর বালিতে স্থানান্তরিত করে, যা মূলত হিন্দু অধ্যুষিত এলাকা এবং ইসলামিক শাসিত জাকার্তার তুলনায় কম বিধিনিষেধযুক্ত। এটি ২০০৬ সালের জুনে এর দ্বিতীয় সংখ্যা প্রকাশ করে। দ্বিতীয় সংখ্যায় কোনও বিজ্ঞাপন ছিল না। প্রতিটি সংস্করণের প্রায় ১০০,০০০ কপি মুদ্রিত হয়েছিল এবং উভয়ই বিক্রি হয়ে গিয়েছিল। জুলাই মাসে তৃতীয় সংখ্যার জন্য প্রধান বিজ্ঞাপনদাতারা ফিরে আসেন।
আইনি লড়াইয়ের ফলে, জাকার্তার পুলিশ প্রথম সংখ্যায় পোজ দেওয়া মডেল আন্ধরা আর্লি এবং কার্তিকা গুণওয়ানকে তদন্ত করে এবং অশ্লীলতার নিয়ম লঙ্ঘনের জন্য তাদের সন্দেহভাজন হিসেবে ঘোষণা করে। ম্যাগাজিনের প্রধান সম্পাদক এরউইন আরনাডাকেও জিজ্ঞাসাবাদ করা হয়েছিল। তার বিরুদ্ধে ফৌজদারি আইনের অশ্লীলতার বিধান লঙ্ঘনের অভিযোগ আনা হয়েছিল , কিন্তু পরের বছর তাকে খালাস দেওয়া হয়েছিল। তবে, ২০১০ সালের মধ্যে কিছু ছবি (নগ্ন নয়) প্রকাশের জন্য তাকে আবার কারাগারে পাঠানো হয়।
২৪ জুন ২০১১ তারিখে, সুপ্রিম কোর্টে একটি সফল আপিলের পর আরনাডাকে মুক্তি দেওয়া হয়। তার আইনজীবী এই মুক্তিকে এই মুসলিম প্রধান দেশে সংবাদপত্রের স্বাধীনতার বিজয় হিসেবে অভিহিত করেছেন। 
ইন্দোনেশিয়ায় "প্লেবয়কে" ঘিরে বিতর্কের সূত্রপাত ঘটে পর্নোগ্রাফি আইনের বিরোধিতা করার বিষয়টিকে, যার মধ্যে রয়েছেন বিশিষ্ট ইন্দোনেশিয়ান নারীবাদীরা, যাদের মধ্যে রয়েছেন জাতীয় নারী নির্যাতন কমিশনের চেয়ারম্যান কমলা চন্দ্রকিরণ, যিনি "প্লেবয় ইন্দোনেশিয়ার" সমর্থনে খোলাখুলি বক্তব্য রেখেছিলেন।
জুন সংখ্যার এক সম্পাদকীয়তে, আরনাডা লিখেছেন: "আমাদের প্রিয় দেশে মূল্যবোধ এবং দৃষ্টিভঙ্গির একটি সেটের ক্রমবর্ধমান একচেটিয়া আধিপত্যের অনুপস্থিতিই আমাদের চূড়ান্ত লক্ষ্য। আমরা বিশ্বাস করি যে এটি আমাদের সকলের লক্ষ্য যারা যুক্তির সাথে বাস করে এবং গণতন্ত্র এবং বহুত্ববাদী সমাজের অর্থ বুঝতে চায়।"
ওয়াসিম কাদির

চৌধুরী ওয়াসিম কাদির ( ) একজন পাকিস্তানি রাজনীতিবিদ। তিনি ২০২৪ সালের ফেব্রুয়ারি থেকে পাকিস্তানের জাতীয় পরিষদের সদস্য। তিনি ২০০৮ সালের এপ্রিল থেকে ২০১৩ সালের মার্চ পর্যন্ত পাঞ্জাব প্রাদেশিক পরিষদের সদস্যও ছিলেন।
২০০৮ সালের পাঞ্জাব প্রাদেশিক নির্বাচনে কাদির পাকিস্তান মুসলিম লীগ (এন) (পিএমএল(এন)) এর প্রার্থী হিসেবে পিপি-১৪৪ লাহোর-৮ থেকে পাঞ্জাব প্রাদেশিক পরিষদে নির্বাচিত হন। তিনি ৩৪,৯৬৩ ভোট পেয়ে পাকিস্তান পিপলস পার্টির (পিপিপি) প্রার্থী জাহিদ জুলফিকার খানকে পরাজিত করেন। 
তিনি ২০১৭ থেকে ২০২১ সাল পর্যন্ত লাহোরের নয়জন ডেপুটি মেয়রের একজন হিসেবে দায়িত্ব পালন করেছিলেন। 
কাউন্সিলর পদের শূন্য পদের দলীয় মনোনয়ন নিয়ে হামজা শাহবাজের সাথে বাদানুবাদের পর তিনি পিএমএল(এন) ত্যাগ করেন। 
তিনি ২০২৪ সালের পাকিস্তানের সাধারণ নির্বাচনে পাকিস্তান তেহরিক-ই-ইনসাফ (পিটিআই) সমর্থিত স্বতন্ত্র প্রার্থী হিসেবে এনএ-১২১ লাহোর-ভি থেকে পাকিস্তানের জাতীয় পরিষদে নির্বাচিত হন। তিনি ৭৮,৭০৭ ভোট পেয়েছেন এবং দ্বিতীয় স্থানে থাকা পিএমএল(এন) এর শেখ রোহালে আসগর ৭০,৫৯৮ ভোট পেয়েছেন। নির্বাচনে জয়লাভের পর তিনি পুনরায় পিএমএল(এন)-এ যোগদান করেন।
২০২৩ প্যারিস আক্রমণ

২০২৩ সালের ২ ডিসেম্বর ফ্রান্সের রাজধানী প্যারিসের পন্ট ডে বির-হাকিমের কাছে একজন ইরানি বংশোদ্ভূত ফরাসি ব্যক্তি তিনজনের উপর ছুরি ও হাতুড়ি দিয়ে হামলা চালানোর ফলে তাদের একজন নিহত হয়।
প্যারিসের ১৫তম অ্যারোন্ডিসমেন্টের কোয়াই ডি গ্রেনেলে ২০২৩ সালের ২ ডিসেম্বর রাত ০৯:০০ টার (২০:০০ জিএমটি) ঠিক আগে একজন ব্যক্তি "আল্লাহু আকবার" বলে চিৎকার দিয়ে ছুরি এবং হাতুড়ি দিয়ে তিনজনকে আক্রমণ করে। এই ঘটনায় একজন নিহত হন।
পুলিশ ঘটনাস্থলে উপস্থিত সন্দেহভাজন ব্যক্তিকে আটক করে এবং পূর্বপরিকল্পিত ও সন্ত্রাসী-প্রণোদিত হত্যার চেষ্টার অভিযোগে তাকে গ্রেপ্তার করে। রাষ্ট্রপতি এমানুয়েল মাক্রোঁ এটিকে সন্ত্রাসী হামলা হিসেবে বর্ণনা করেন।
প্রাণঘাতী আক্রমণের শিকার একজন যুবক ছিলেন যিনি ফিলিপাইন থেকে জার্মানিতে অভিবাসী হওয়া একজন পর্যটক ছিলেন। তিনি পেশায় একজন নার্স এবং জার্মান নাগরিক ছিলেন। বেঁচে যাওয়া ব্যক্তিদের একজন ৬০ বছর বয়সী ফরাসি নাগরিক এবং অন্যজন ৬৬ বছর বয়সী ব্রিটিশ পর্যটক।
সন্দেহভাজন ব্যক্তি হলেন আরমান্ড রাজাবপুর-মিয়ান্দোয়াবিস, ২৬ বছর বয়সী একজন পুরুষ যার মানসিক সমস্যা রয়েছে। তিনি ১৯৯৭ সালে ফ্রান্সে জন্মগ্রহণ করেন। ১৯৭৯ সালে ইরানি বিপ্লবের সময় পালিয়ে আসা ইরানি বাবা-মায়ের ঘরে জন্মগ্রহণ করেন তিনি। তার বাবা-মায়ের সম্মিলিত প্রচেষ্টার মাধ্যমে তিনি ২০০২ সালের ২০ মার্চ ফরাসি নাগরিকত্ব অর্জন করেন। জন্মের পর তার প্রথম নাম ছিল ইমান, কিন্তু ২০০৩ সালে তার নাম পরিবর্তন করা হয়। হামলার পরিকল্পনার অপরাধে চার বছর কারাদণ্ড ভোগ করার পর ২০২০ সালে তাকে কারাগার থেকে মুক্তি দেওয়া হয়। প্রসিকিউটর জিন-ফ্রান্সোয়া রিকার্ড বলেছেন যে, সন্দেহভাজন ব্যক্তি ইসলামিক স্টেটের প্রতি আনুগত্য প্রকাশ করেছিলেন।
লা কার্তুহা স্টেডিয়াম

লা কার্তুহা স্টেডিয়াম (স্পেনীয়: এস্তাদিও লা কার্তুহা), পূর্বে এস্তাদিও অলিম্পিকো দে সেভিয়া, আনুষ্ঠানিকভাবে এস্তাদিও লা কার্তুহা দে সেভিয়া নামে পরিচিত, স্পেনের সেভিলের ইসলা দে লা কার্তুহায় অবস্থিত একটি বহুমুখী স্টেডিয়াম। এটি মূলত ফুটবলের জন্য ব্যবহৃত হয় এবং এটিকে সাধারণত 'লা কার্তুজা' নামেই ডাকা হয়। এটি ১৯৯৯ সালে বিশ্ব অ্যাথলেটিক্স চ্যাম্পিয়নশিপের আয়োজন লক্ষ্যই সম্পন্ন হয়েছিল। ৫৭,৬০০ আসন ধারণক্ষমতা সম্পন্ন, লা কার্তুহা স্পেনের ৫ম বৃহত্তম এবং আন্দালুসিয়ার দ্বিতীয় বৃহত্তম স্টেডিয়াম। এটি ২০০৩ সালে সেল্টিক ও পোর্তু মধ্যে উয়েফা কাপ ফাইনালের ভেন্যু ছিল।
স্টেডিয়ামটি ২০২৪ উয়েফা মহিলা নেশন্স লিগ ফাইনাল ম্যাচ আয়োজনের জন্য নির্বাচিত তিনটি মাঠের মধ্যেই একটি ছিল। এখানে দুটি ম্যাচ অনুষ্ঠিত হয়।
৯ই অক্টোবর ১৯৯৯-এ, মেক্সিকান গায়ক লুইস মিগুয়েল তার আমারতে এস আন প্লেসার ট্যুরের সময় ৩৫,০০০ দর্শকের সামনে স্টেডিয়ামে একটি কনসার্ট পরিবেশন করেছিলেন।
১৬ই সেপ্টেম্বর ২০০৮-এ, আমেরিকান বিনোদনকারী ম্যাডোনা তার স্টিকি অ্যান্ড সুইট ট্যুরের সময় ৪৭,৭১২ দর্শকের সামনে একটি সঙ্গীত পরিবেশন করেন।
৩০শে সেপ্টেম্বর ২০১০-এ, ইউটু তাদের ইউটু ৩৬০° ট্যুরের সময় স্টেডিয়ামে পারফর্ম করেছিল, ৭৬,১৫৯ জনের বিক্রি হওয়া ভিড়ের সামনে।
ডিপেচে মোড তাদের ট্যুর অফ দ্য ইউনিভার্সের অংশ হিসাবে ২০০৯ সালের ১২ জুলাই স্টেডিয়ামে পারফর্ম করার কথা ছিল, তবে গায়ক ডেভ গাহানের পায়ে আঘাতের কারণে কনসার্টটি বাতিল করা হয়েছিল।
১৩ই মে ২০১২-এ, ব্রুস স্প্রিংস্টিন তার রেকিং বল ওয়ার্ল্ড ট্যুরের অংশ হিসাবে স্টেডিয়ামে সঙ্গীত পরিবেশন করেছিলেন।
১০শে মে ২০১৬-এ, এসি/ডিসি তাদের সংগীত সফরের অংশ হিসাবে এখানে পারফর্ম করেছে রক বা বাস্ট ওয়ার্ল্ড ট্যুর ৬০,০০০ লোকের সামনে।
রেড হট চিলি পেপার্স ২০২২ সালের ৪ জুন স্টেডিয়ামে তাদের ২০২২ গ্লোবাল স্টেডিয়াম ট্যুর শুরু করে।
ম্যানুয়েল কারাসকো ২০২২ সালের ১১ জুন স্পেনের ইতিহাসে ৭৪,৩৪৫ টি টিকিট বিক্রি করে সর্বাধিক একদিনের কনসার্টের রেকর্ডটি ভেঙেছেন।
মধু শীল

মধু শীলের জন্ম ১৯০২ খ্রিস্টাব্দের ৬ মার্চ ব্রিটিশ ভারতের অধুনা পশ্চিমবঙ্গের কলকাতায়। পিতা গোপীনাথ শীল এবং মাতা প্রেমময়ী দেবী। তাদের পূর্বপুরুষেরা ছিলেন সপ্তগ্রামিক সূবর্ণবণিক ও ব্যবসায়ী। মধুর জন্মের আগেই পিতা গোপীনাথ শীল ব্যবসার সূত্রেই কলকাতায় আসেন। মাতাপিতার তিন সন্তানের দ্বিতীয় ছিলেন মধু। তার জ্যেষ্ঠা ভগিনী মহেশ্বরী দত্ত এবং কনিষ্ঠা ভগিনী তারাসুন্দরী বড়াল। ছোটবেলা থেকেই মধু ছিলেন মেধাবী ও কৃতি ছাত্র। ১৯১৯ খ্রিস্টাব্দে কলকাতা হিন্দু স্কুল থেকে প্রবেশিকা পরীক্ষা পাশ করেন। এরপর প্রেসিডেন্সি কলেজ থেকে আইএসসি ও পদার্থবিজ্ঞানে সাম্মানিক সহ স্নাতক হন এবং কলকাতা বিশ্ববিদ্যালয় থেকে পদার্থবিজ্ঞানে প্রথম শ্রেণীতে প্রথম হয়ে এমএসসি পাশ করেন। অন্তিমবর্ষের ছাত্র থাকাকালীন সময়ে তিনি কলুটোলার বণিক পরিবারের গোকুলচন্দ্র দের কন্যা রাইকিশোরীকে বিবাহ করেন। বিবাহের পরই ১৯২৪ খ্রিস্টাব্দের জুন মাসে রথযাত্রার দিন মধুর পিতৃবিয়োগ ঘটে। চলচ্চিত্র জগতে শব্দযন্ত্রী হিসাবে কাজ শুরু করেন। ১৯৩১ খ্রিস্টাব্দে তিনি হাওড়ার পিকাডেলি সিনেমায় (তৎকালীন "নাট্যপীঠ") সাউন্ড প্রোজেক্টর মেশিন তথা সবাক চিত্রযন্ত্র স্থাপন করেন এবং এই কাজে তিনিই হলেন প্রথম ভারতীয়। ১৯৩৩ খ্রিস্টাব্দের আগষ্ট পর্যন্ত তিনি অনাদি বসুর 'বড়ুয়া স্টুডিও' তে শব্দযন্ত্রী হিসাবে কাজ করেন। ১৯৩৪ খ্রিস্টাব্দে তিনি প্রিয়নাথ গঙ্গোপাধ্যায়ের 'ইন্ডিয়ান ফিল্ম ইন্ড্রাটিজ সংস্থা'য় (পরবর্তীতে 'কালী ফিল্মস্ স্টুডিও') যোগ দেন। ১৯৩৬ খ্রিস্টাব্দে তিনি নিজস্ব পদ্ধতিতে মুক্তিস্নান চিত্রে রি-রেকর্ডং এবং প্লে-ব্যাক পদ্ধতির উন্নতি ঘটান। তিনি ডাবিং এ ব্যবহারের উপযোগী স্ক্রিপটোগ্রাফ যন্ত্রের আবিষ্কারক। তিনি শব্দযন্ত্রী হিসাবে কাজ করে যথেষ্ট সুনাম অর্জন করেন। শব্দযন্ত্রী হিসাবে বহু চিত্রের শব্দগ্রহণ করেন। উল্লেখযোগ্য চলচ্চিত্র গুলি হল—
১৯৫২ খ্রিস্টাব্দে তিনি "ব্রিটিশ ইন্সটিটিউট অফ রেডিও ইঞ্জিনিয়ার্স" এর ফেলো নির্বাচিত হন। 
১৯৬৯ খ্রিস্টাব্দের ৩ এপ্রিল মধু শীল কলকাতায় পরলোক গমন করেন।
১৯৯০ সালের মক্কার সুড়ঙ্গ দুর্ঘটনা

১৯৯০ সালের ৩ জুলাই, হজের সময় মক্কার কাছে হজ পালনকালে এক মারাত্মক দুর্ঘটনায় ১,৪২৬ জন হজযাত্রী শ্বাসরোধ ও পদদলিত হয়ে প্রাণ হারান।
এই দুর্ঘটনাটি ঘটে আল-মাইসিম সুড়ঙ্গে। এটি মক্কা থেকে মিনা এবং আরাফাতের প্রান্তরের দিকে যাওয়ার পথ। এটি একটি ৫৫০ মিটার দীর্ঘ ও ১০ মিটার প্রশস্ত পথচারী সুড়ঙ্গ। দুই বছর আগে সৌদি সরকার ১৫ বিলিয়ন ডলারের উন্নয়ন প্রকল্পের আওতায় এটি নির্মাণ করেছিল। 
যখন তীর্থযাত্রীরা সকাল ১০:০০ টায় শয়তানকে পাথর মারার অনুষ্ঠান করতে যাচ্ছিল। তখন তখন একটি পথচারী সেতুর রেলিং ভেঙে যায় এবং সাতজন ব্যাক্তি সেতু থেকে সুড়ঙ্গের মুখে পড়ে যায়। সাতজন ব্যাক্তি সুড়ঙ্গ থেকে বেরিয়ে আসা লোকজনের উপর পড়ে যায়। সুড়ঙ্গের ধারণক্ষমতা ছিল ১,০০০ জনের, কিন্তু সেখানে ৫,০০০ জনের মতো মানুষ ঢুকে পড়ে। বাইরের তাপমাত্রা ছিল ৪৪ ডিগ্রি সেলসিয়াস (১১১ ফারেনহাইট) এবং সুড়ঙ্গের বায়ুচলাচল ব্যবস্থা বিকল হওয়াকে অনেক মৃত্যুর কারণ হিসেবে দায়ী করা হয়। কিছু প্রত্যক্ষদর্শী দাবি করেছেন যে তারা মনে করেছিলেন একটি বিক্ষোভ চলছে। আবার কারো মতে সুড়ঙ্গের বিদ্যুৎ সংযোগ বিচ্ছিন্ন করা হয়েছিল। সৌদি কর্মকর্তারা এই দুর্ঘটনার জন্য হাজিদের আতঙ্ক ও বিশৃঙ্খলতাকে দায়ী করে।
মৃতদের মধ্যে অনেকেই মালয়েশিয়ান, ইন্দোনেশিয়ান এবং পাকিস্তানি বংশোদ্ভূত। একটি মালয়েশিয়ান পত্রিকার প্রতিবেদন অনুযায়ী, ৮০ শতাংশ মৃত্যু সুড়ঙ্গের বাইরে এবং ২০ শতাংশ (প্রায় ২৮৫ জন) ভিতরে ঘটে। নিহতদের মধ্যে তুর্কি সাহিত্য ও ভাষার অধ্যাপক আমিল চেলেবিওলু ছিল।
ঘটনার পরপরই, বাদশাহ ফাহাদ বলেন যে ঘটনাটি ছিল "আল্লাহর ইচ্ছা, যা সবকিছুর ঊর্ধ্বে"। তিনি আরও বলেন যে "যদি তারা সেখানে মারা না যেত, তাহলে তারা অন্য কোথাও সেই একই নির্দিষ্ট সময়ে মারা যেত"। নিহতদের মধ্যে প্রায় ৬৮০ জন ইন্দোনেশিয়ান ছিল। ইন্দোনেশিয়ার কর্মকর্তারা সৌদি সরকারের সমালোচনা করে বলেন, " এটিকে শুধু আল্লাহর কাজ বলে দায়িত্ব এড়ানো যায় না"। এই ঘটনার পর ইরানও উদ্বেগ প্রকাশ করেছে এবং তুরস্ক একটি সংক্ষিপ্ত অভিযোগ জানায়। আন্তর্জাতিক তদন্তের জন্য আহ্বান করা হলে সৌদি সরকার প্রত্যাখ্যান করে।
বেদুগ (ইন্দোনেশিয়ান ঢোল)

বেদুগ ( ইন্দোনেশিয়ান এবং মালয়েশিয়ান ; ; সুদান: দুলাগ) হল গেমলানে ব্যবহৃত ঢোলগুলোর মধ্যে একটি। এটি ইন্দোনেশিয়া এবং মালয়েশিয়ার মুসলমানরাও ব্যবহার করে, বিশেষ করে মসজিদের নামাজের সময় নির্দেশ করার জন্য। যন্ত্রটিতে আঘাত এমন একটি ছন্দ অনুসারে করা হয় যা ক্রমবর্ধমানভাবে দ্রুত (অথবা "অ্যাক্সিলার্যান্ডো" ) গতিতে চলে। 
"বেদুগ" হল একটি বৃহৎ দ্বিমুখী ঢোল যার উভয় প্রান্তে মহিষ বা গরুর চামড়া থাকে। 
ঘন ঘন ব্যবহৃত "কেন্ডাং-এর" বিপরীতে, "বেদুগটিকে" একটি ফ্রেম থেকে ঝুলিয়ে একটি প্যাডেড ম্যালেট দিয়ে বাজানো হয়। "বেদুগটি" বৃহত্তম "কেন্ডাং-এর" সমান বা তার চেয়েও বড় এবং সাধারণত এর শব্দ আরও গভীর এবং মৃদু হয়। ড্রামটিতে জাপানি "তাইকোর" মতো দুটি অভিন্ন মাথা ধরে রাখার জন্য খুঁটি রয়েছে এবং এর পিচ সামঞ্জস্যযোগ্য নয়।
বেশিরভাগ গ্যামেলান পরিবেশনায় "বেদুগ" ব্যবহার করা হয় না, যদিও এটি কিছু যোগকার্তা "কেন্দাং" শৈলীতে অন্তর্ভুক্ত। এটি "গ্যামেলান সেকাটেনের" মতো বিশেষ পোশাকে ব্যবহৃত হয়, যেখানে এটি "কেম্পুলের" রাখা হয়। কিছু কিছু বাদ্যযন্ত্রে এটি "কেন্দাং-" এর সাথে বাজানো হয়, বিশেষ করে নাচের সাথে।
জাভার মসজিদে জাভানিজ এবং সুদানীজদের মধ্যে সাধারণত "বেদুগ" ব্যবহার দেখা যায় অথবা ইসলামী উৎসবের সময় "আযানের" আগেও দেখা যায়। উদাহরণস্বরূপ, রমজান মাসে সারাদিনের রোজা শেষ হওয়ার ইঙ্গিত দিতে "বেদুগের" শব্দ ব্যবহার করা হয় এবং কখনও কখনও রমজান মাসে সেহরি করার সময়ও বোঝাতে এটি ব্যবহার করা হয়। শুক্রবারের নামাজের সময় নির্দেশ করার জন্য যখন "বেদুগ" ব্যবহার করা হয়, তখন সাধারণ নামাজের চেয়ে ভিন্নভাবে পেটানো হয়। 
ঈদুল ফিতরের আগের রাতে তাকবীরের পর "তাকবীর" উদযাপনের জন্যও "বেদুগ" ব্যবহার করা হয়।
এই ঐতিহ্যটি সারাওয়াকিয়ান মালয়দের মধ্যেও রয়েছে, যারা এটিকে "টেটার" নামে চেনে। 
দক্ষিণ ফিলিপাইনের মুসলিম মারানাও জনগোষ্ঠীর মধ্যে, নামাজের সময় ঘোষণা করার জন্য একই রকম এবং ছোট একটি ঢোল ব্যবহার করা হয়, যা "ট্যাবু" বা "ট্যাবো" নামে পরিচিত।
নাবিধ

নাবিত ( আরবি : ) হল আরব উপদ্বীপের একটি ঐতিহ্যবাহী গাঁজানো পানীয় যা সাধারণত জলে ভেজানো খেজুর দিয়ে তৈরি করা হয়, যদিও এটি শুকনো আঙ্গুর (কিশমিশ) দিয়েও তৈরি করা যেতে পারে। নাবিধ সাধারণত নেশাকর কোনো পানীয় নয়, তবে নির্দিষ্ট সময়ের জন্য রেখে দিলে, এটি গাঁজন স্তরের উপর নির্ভর করে হালকা নেশাকর, অথবা ভারী নেশাকর হয়ে যেতে পারে। 
নাবিধ আশেপাশের অবস্থার উপর নির্ভর করে অ্যালকোহলের পরিমাণকে নেশার মাত্রায় বাড়িয়ে দেয় বলে জানা যায়। যেহেতু অনেক মুসলিম অ্যালকোহলকে হারাম বলে মনে করেন, তাই নাবিধকে অ্যালকোহলে পরিণত হবার আগেই শুধুমাত্র একটি নির্দিষ্ট সময়ের জন্য গাঁজন করা হয়। ইমাম মালিক ইবনে আনাসের হাদিস সংকলন অনুসারে, "লাউ বা পিচ দিয়ে মাখানো জগে নাবিধ প্রস্তুত করা নিষিদ্ধ।" 
ইফিষের রুফাস (প্রায় ১০০ খ্রিস্টাব্দ) পানীয় নাবিদ সম্পর্কে একটি ট্র্যাক্ট লিখেছিলেন, যা কুস্তা ইবনে লুকা তার সময়ে আরবি ভাষায় "রিসালাহ ফি আল-নাবীদ" নামে অনুবাদ করেছিলেন। ২০০৭ সালে, বিশ্বের বিভিন্ন লাইব্রেরি থেকে এই পাণ্ডুলিপির কপি সংগ্রহ করা হয় ও সংগ্রহ করার পর, হাকিম সৈয়দ জিল্লুর রহমান উর্দু এবং আরবি ভাষায় এই বিরল রচনাটি পুনরায় প্রকাশ করেন।
আরব লেখক ইবনে ফাদলান ভোলগায় "রুসিয়া" নামে পরিচিত এক জাতির সাথে সাক্ষাতের বর্ণনা দিয়েছেন, যারা হয়তো রাশিয়ান অথবা ভাইকিং ছিলেন। তিনি বর্ণনা করেছেন যে রুশিয়ারা কীভাবে "নাবিধ" নামে পরিচিত একটি মদ্যপ পানীয় পান করতেন। এটি আসলে কী ধরণের পানীয় ছিল তা স্পষ্ট নয়, তবে প্রেক্ষাপট থেকে স্পষ্ট যে এটি নেশাকর ছিল।
বর্তমানে আধুনিক প্রমিত আরবিতে নাবিধের অর্থ সাধারণভাবে মদ অর্থে পরিবর্তিত হয়েছে, যা ধ্রুপদী আরবি শব্দ "মদ", ""খামর"" এর পরিবর্তে জায়গা করে নিয়েছে।
১৯৯৭ সালে মক্কায় অগ্নিকাণ্ড

১৯৯৭ সালের ১৫ এপ্রিলে সৌদি আরবের মক্কার মিনার তাঁবুর শহরে আগুন লাগে। অগ্নিকাণ্ডে ২১৭ থেকে ৩০০ জন নিহত এবং ১,৩০০ জন আহত হন। প্রত্যক্ষদর্শীদের মতে, নিহতদের বেশিরভাগই ভারত, পাকিস্তান এবং বাংলাদেশের বাসিন্দা।
মক্কায় হজের প্রথম দিনে, যেখানে প্রায় ২০ লাখ মুসলিম হজযাত্রী জড়ো হয়েছিল, সেখানে জনাকীর্ণ তাঁবুর শহর মিনায় আগুনের সূত্রপাত হয়। আগুনের সূত্রপাত হয় ১১:৪৫ মিনিটে(সৌদি সময়)। প্রত্যক্ষদর্শীদের মতে, রান্নার গ্যাসের বিস্ফোরণের ফলে এটি ঘটে। ঘণ্টায় প্রায় ৪০ মাইল (৬৪ কিমি) বেগে বাতাসের কারণে আগুন ছড়িয়ে পড়ে এবং প্রায় ৭০,০০০ তাঁবু পুড়ে যায়। আনুষ্ঠানিকভাবে, ১,২৯০ জন আহত এবং ২১৭ জন নিহত হয়েছে। যদিও প্রত্যক্ষদর্শী এবং স্থানীয় সংবাদপত্র দাবি করেছে যে কমপক্ষে ৩০০ জন নিহত হয়েছে। অনেকেই আতঙ্কে পদদলিত হয়ে মারা যায়। পরবর্তী সরকারি প্রতিবেদনে মৃতের সংখ্যা ৩৪৩ জন বলে জানানো হয়েছিল। নিহতদের কোনও সরকারি তালিকা প্রকাশ করা হয়নি। বিরোধী সূত্র দাবি করেছে যে ২০০০ এরও বেশি মৃত্যু ঘটেছে। যার মধ্যে অনেকের মৃত্যু পদদলিত হয়ে হয়েছে। তিনশো দমকল ইঞ্জিন এবং হেলিকপ্টার ব্যবহার করে আগুন নেভানো হয় এবং তিন ঘন্টার মধ্যে নিয়ন্ত্রণে আনা হয়। 
প্রত্যক্ষদর্শীরা জানিয়েছেন, আগুন লাগার এক ঘণ্টারও কম সময় আগে, সৌদি নিরাপত্তা বাহিনী পুরো সমভূমি ঘিরে ফেলে এবং নতুন আগতদের জন্য এটি বন্ধ করে দেয় যাতে আরও ভিড় না হয়। সৌদি আরব আগুন নেভাতে হেলিকপ্টার ও প্রায় ৩০০টি দমকল ইঞ্জিনও ব্যবহার করে। টেলিভিশনের সংবাদ প্রতিবেদনে দেখা গেছে যে ট্রাক থেকে পানির জোরালো ধারা ছোঁড়া হচ্ছে এবং কালো ধোঁয়ায় আকাশ ভরে গেছে। ঘণ্টায় প্রায় ৪০ মাইল বেগে বাতাসের প্রভাবে আগুন দ্রুত সমভূমি জুড়ে ছড়িয়ে পড়ে। ফলে ক্যাম্পে বিশৃঙ্খলা ছড়িয়ে পড়ে। সেখানে সারি সারি সাদা তাঁবু ছিল। টেলিভিশনের খবরে দেখা যায়, ঐক্য ও বিনয় প্রদর্শনের জন্য সাদা পোশাক পরিহিত হজযাত্রীরা জ্বলন্ত ক্যাম্পের মধ্য দিয়ে দৌড়ে যাচ্ছিলেন, কেউ কেউ স্ট্রেচারে আহতদের বহন করছিল। সৌদি টেলিভিশন জানিয়েছে, মক্কায় সৌদি রাজপরিবারের প্রতিনিধি প্রিন্স মাজিদ বিন আব্দুল আজিজ অগ্নিকাণ্ডে ক্ষতিগ্রস্ত সকল হজযাত্রীদের জন্য নতুন তাঁবু সরবরাহের নির্দেশ দিয়েছেন।
২০০৬ মক্কা হোস্টেল ধস

২০০৬ সালের ৫ জানুয়ারী সৌদি আরবের মক্কায় মক্কা হোস্টেল ধসের ঘটনা ঘটে। হজ পালনকারী মুসলিম তীর্থযাত্রীদের আবাসিক একটি হোস্টেল ধসে পড়ে। এ দুর্ঘটনায় ৭৬ জন নিহত এবং ৬২ জন আহত হয়। 
হোস্টেল লুলু'আত আল-খায়র নামক এই চারতলা হোস্টেলটি আল-ঘাজাল স্ট্রিটে, মসজিদ আল-হারাম থেকে মাত্র ৬০ মিটার (২০০ ফুট) দূরে অবস্থিত ছিল। হজ শুরু হওয়ার সময় চাহিদা ছিল এবং কমপক্ষে ৩০ জন লোক সেখানে অবস্থান করছিলেন বলে জানা গেছে। হাজীদের থাকার ব্যবস্থা ছাড়াও, ভবনটিতে একটি রেস্তোরাঁ এবং দোকানও রয়েছে। ভবনটির নিচে বাজারের স্টলগুলো দ্বারা ঘেরা ছিল। ভবনটি কমপক্ষে ২৫ বছর পুরনো ছিল। হোস্টেলটির পরিচালক হাবিব তুর্কেস্তানি দাবি করেন যে ভবনটি কাঠামোগতভাবে শক্তিশালী এবং "ভালো অবস্থায়" ছিল।
প্রতিবেদন অনুসারে, ধসের আগে ভবনের নীচে আগুন ছড়িয়ে পড়তে দেখা গেছে। আগুনের অ্যালার্ম বেজে উঠল এবং স্প্রিংকলারগুলি চালু হয়ে গেল। ভবনটিতে তখন সব বাসিন্দা ছিল না। কারণ অনেক বাসিন্দা দুপুরের নামাজের জন্য মসজিদ আল হারামে গিয়েছিল। ধসের সাথে সাথেই আশেপাশের লোকেরা ধ্বংসস্তূপ সরানোর চেষ্টা করতে শুরু করে। প্রায় এক হাজার সৌদি উদ্ধারকর্মী পাঠানো হয়েছিল এবং পাথর পরিষ্কার করার জন্য দুটি বড় ক্রেন আনা হয়েছিল। সতর্কতামূলক ব্যবস্থা হিসেবে আশেপাশের ভবনের লোকজনকে সরিয়ে নেওয়া হয়।
প্রথমে সৌদি সরকার ঘোষণা করেছিল যে তেরো জন মারা গেছে। কিন্তু দ্রুত এই সংখ্যা বেড়ে ৭৬ জনে দাঁড়ায়। নিহতদের বেশিরভাগই পথচারী, বাজারে কেনাকাটাকারী অথবা নামাজের পর মসজিদ আল হারাম থেকে ফিরছিল। বেশিরভাগই আরব এবং এশীয় দেশগুলির বিদেশী নাগরিক ছিলেন। মৃতদের মক্কার জান্নাতুল মুয়াল্লা কবরস্থানে দাফন করা হয়েছিল। মুসলমানরা বিশ্বাস করে যে মুহাম্মদের সাহাবাগণ এখানে কেয়ামতের দিন পুনরুত্থিত হবেন।
শেনানডোহ (দাড়ি)

শেনানডোহ, যা আমিশ দাড়ি, চিবুক পর্দা, ডোনেগাল, লিঙ্কন, কোদাল দাড়ি, অথবা তিমি শিকারী নামেও পরিচিত, হল মুখের চুলের একটি ধরন।
এই ধরনের দাড়িতে চোয়াল এবং থুতনির উপর চুল পূর্ণ এবং লম্বা হয়ে মাথার চুলের কানের পাশের অংশের সাথে মিলিত হয়, যেখানে ঠোঁটের উপরের চুল (মোছ) কামানো থাকে। 
এই মুখের চুলের ধরনটি ইসলামের কিছু নির্দিষ্ট সম্প্রদায়ের অনুসারীদের মধ্যে বেশ জনপ্রিয়, বিশেষ করে সালাফি এবং ওহাবি সুন্নিদের মধ্যে, কারণ তারা বিশ্বাস করেন যে ইসলামের নবী মুহাম্মদ এভাবেই দাড়ি রাখতেন। এটি মুহাম্মদ আল-বুখারী কর্তৃক সংকলিত একটি হাদিসের ব্যাখ্যার উপর ভিত্তি করে তৈরি, "গোঁফ ছোট করো এবং দাড়ি ছেড়ে দাও"। এই ব্যাখ্যাটি মুসলমানদের মধ্যে সর্বজনীনভাবে গৃহীত নয়; এমনকি যারা হাদিসটি দাড়ি রাখার উৎসাহ প্রদান করে বলে গ্রহণ করেন, তারাও গোঁফ ছোট করার পরিবর্তে সম্পূর্ণরূপে কামানো বা দাড়ি ছাঁটার পরিবর্তে লম্বা রাখার প্রয়োজনীয়তা নিয়ে বিতর্ক করেন। 
মার্কিন যুক্তরাষ্ট্রে, বিবাহিত আমিশ পুরুষদের মধ্যে এই দাড়ির ধরনটি খুবই সাধারণ। এই সম্প্রদায়ের পুরুষ সদস্যরা সাধারণত দীক্ষা গ্রহণের পর দাড়ি রাখেন, কিন্তু গোঁফ কামিয়ে ফেলেন।
প্রাথমিক ইসলামী ইতিহাসের বিতর্কিত বিষয়গুলোর তালিকা

ইসলামের প্রাথমিক ইতিহাস নিয়ে বেশ কিছু অনিশ্চয়তা এবং বিতর্কিত বিষয় রয়েছে। 
এই বিরোধগুলোর বেশিরভাগই শিয়া - সুন্নি মতবিরোধের সাথে সম্পর্কিত। শিয়ারা প্রায়ই যুক্তি দেন যে বনু উমাইয়াদের বিষয়কে এগিয়ে নেওয়ার জন্য ইতিহাস বিকৃত করা হয়েছে। অনেক ক্ষেত্রে, প্রাথমিক ইসলামের ইতিহাস রচনার জটিলতার ফলে ইসলামের বিভিন্ন সম্প্রদায়ের মধ্যে ঐকমত্যের অভাব দেখা দিয়েছে।
অনিশ্চয়তার মধ্যে রয়েছে:
অমৃতা চৌধুরী

অমৃতা চৌধুরী (২৬ জুন ১৯৭২ – ২২ অক্টোবর ২০১২) ছিলেন একজন ভারতীয় প্রিন্ট মিডিয়া সাংবাদিক যিনি "দি ইন্ডিয়ান এক্সপ্রেস" পত্রিকায় প্রধান প্রতিবেদক হিসেবে কর্মরত ছিলেন। দীর্ঘ এক দশকের ক্যারিয়ারে তিনি পাঞ্জাবের নানা গুরুত্বপূর্ণ বিষয় নিয়ে লেখালেখি করে ব্যাপক পরিচিতি অর্জন করেন। ২০১২ সালের ২২ অক্টোবর এক সড়ক দুর্ঘটনায় তাঁর মৃত্যু হয়।
উত্তরপ্রদেশ বিধানসভা নির্বাচন, ১৯৬৭

১৯৬৭ সালে উত্তরপ্রদেশে চতুর্থ সাধারণ নির্বাচন অনুষ্ঠিত হয়। ভারতীয় জাতীয় কংগ্রেস সর্বাধিক আসন জিতেছে এবং জনপ্রিয় ভোটের বৃহত্তম অংশও পেয়েছে। কিন্তু সংখ্যাগরিষ্ঠতার জন্য পর্যাপ্ত আসন নিশ্চিত করতে পারেনি এবং তাই অন্যান্য দলের একটি জোট সরকার গঠন করে এবং চরণ সিং উত্তরপ্রদেশের মুখ্যমন্ত্রী হন।
ভারতীয় জনসংঘ (৯৮ জন বিধায়ক), সংযুক্ত সমাজতান্ত্রিক দল (৪৪ জন বিধায়ক), কংগ্রেসের ২১ জন বিধায়ক, ভারতের কমিউনিস্ট পার্টি (১৩ জন বিধায়ক), স্বতন্ত্র পার্টি (১২ জন বিধায়ক), প্রজা সমাজতান্ত্রিক দল (১১ জন বিধায়ক), ভারতের রিপাবলিকান পার্টি (১০ জন বিধায়ক), ভারতের কমিউনিস্ট পার্টি (মার্ক্সবাদী) (১ জন বিধায়ক) এবং ২২ জন স্বতন্ত্র বিধায়ক একত্রিত হয়ে সংযুক্ত বিধায়ক দলের (এসভিডি) সরকার গঠন করেছিল। ৪২৫ সদস্যের উত্তর প্রদেশ বিধানসভায় এসভিডি-এর মোট সদস্য সংখ্যা ছিল ২৩২ এবং চরণ সিং (কংগ্রেস থেকে বিচ্ছিন্ন একটি গোষ্ঠীর নেতা) উত্তরপ্রদেশের মুখ্যমন্ত্রী হন।
আর৫৪৫ (বাংলাদেশ)

আর৫৪৫ (বাংলাদেশ) বাংলাদেশের একটি আঞ্চলিক মহাসড়ক যা উত্তরবঙ্গের বগুড়া, নওগাঁ ও জয়পুরহাট জেলা শহরকে যুক্ত করেছে। এই আঞ্চলিক মহাসড়কের মোট দৈর্ঘ্য ।
আলী ইবনে ইয়াকতিন

আবু আল-হাসান আলী ইবনে ইয়াকতিন ইবনে মুসা আল-বাগদাদি (৭৪২-৭৯৮) ( ফার্সি :ابوالحسن علی بن یقطین بن موسی البغدادی) ইমাম মুসা আল-কাদিমের ঘনিষ্ঠ সহচর, একজন শিয়া বর্ণনাকারী, আইনবিদ এবং মুতাকাল্লিম ছিলেন। তিনি কুফায় জন্মগ্রহণ করেন এবং বাগদাদে বসবাস করেন। তিনি আব্বাসীয় খিলাফতের একজন নির্ভরযোগ্য মন্ত্রী ছিলেন। তিনি তার শিয়া বিশ্বাস গোপন রেখেছিলেন এবং আব্বাসীয় শাসনামলে সাধারণত প্রশাসনে তার অবস্থান ব্যবহার করে শিয়াদের সহায়তা করতেন। তিনি ৩টি বই সংকলন করেছিলেন।
আলী ইবনে ইয়াকতিন ৭৪২ সালে কুফায় জন্মগ্রহণ করেন। তার বাবা ইমাম জাফর আল-সাদিকের অন্যতম সমর্থক ছিলেন। তাই প্রথম মারওয়ান তার বিরুদ্ধে গ্রেপ্তারি পরোয়ানা জারি করা হয়। তাই তাকে পালিয়ে লুকিয়ে থাকতে বাধ্য হয়। আলী ইবনে ইয়াকতিনের মা তাকে এবং তার ভাই উবাইদকে মদিনায় নিয়ে যান। পরে তিনি বাগদাদে চলে যান। সেখানে মশলা বিক্রেতা হিসেবে কাজ শুরু করেন।
উমাইয়া খিলাফতের পতন এবং আব্বাসীয় খিলাফতের উত্থানের পর, আলী ইবনে ইয়াকতিন কুফায় ফিরে আসেন এবং আব্বাসীয় প্রশাসনে প্রবেশ করেন। আল-হাদি ক্ষমতা গ্রহণের পর তিনি পদোন্নতি পান। এমনকি তাকে খলিফার বিশেষ আংটি এবং সীলমোহরও দেওয়া হয়েছিল। দীর্ঘমেয়াদে তিনি হারুন আল-রশিদের একজন মন্ত্রী হয়ে ওঠেন।
নিঃসন্দেহে তিনি একজন শিয়া ছিলেন। কিন্তু তিনি তাঁর পিতার মতো আব্বাসীয় খলিফাদের কাছ থেকে তাঁর বিশ্বাসকে সবসময় গোপন রেখেছিলেন। তিনি মুসা আল-কাজিমের ঘনিষ্ঠ ছাত্র এবং সঙ্গী ছিলেন। হারুন আর-রশিদের প্রাসাদে মুসা আল-কাজিমের গোপন প্রতিনিধি হিসাবে কাজ করেছিলেন। তাঁর চার বইয়ে অনেক হাদীস বর্ণিত হয়েছে। শিয়া পণ্ডিতদের দ্বারা বিশ্বাসযোগ্য কিছু ঐতিহাসিক প্রমাণ অনুসারে, নিপীড়িত জনগণকে সমর্থন করার জন্য এবং বিশেষত শিয়াদের সহায়তা করার জন্য তিনি মুসা আল-কাজিমের অনুমোদন ও নির্দেশনায় আব্বাসীয় সরকারে প্রবেশ করেছিলেন।
জীবনী মূল্যায়ন সূত্রে তাঁর সম্পর্কে তিনটি গ্রন্থের উল্লেখ পাওয়া যায়:
৭৯৮ সালে ৫৭ বছর বয়সে আলী ইবনে ইয়াকতিন বাগদাদে মারা যান। তখন মুসা আল-কাজিম হারুন আল-রশিদ কর্তৃক বন্দী হন।
বনু জাদিমাহ

বনু জাদিমাহ ( ) ছিল আরবীয় উপজাতিদের মধ্যে একটি যারা মুহাম্মদের (সঃ) সাথে যোগাযোগ করেছিল।
৮ম হিজরীতে, মুহাম্মদ (সঃ) খালিদ ইবনে ওয়ালিদকে বনু জাদিমাকে ইসলামের দাওয়াত দেওয়ার জন্য প্রেরণ করা হয়েছিল। 
ইতিহাসবিদ ইবনে ইসহাকের মতে, খালিদ জাদিমা গোত্রীয়দের নিরস্ত্রীকরণ এবং ইসলাম গ্রহণে রাজি করিয়েছিলেন। পরবর্তীতে খালিদ তার ইসলাম গ্রহণের আগে জাদিমাদের কর্তৃক তার চাচা ফকিহ ইবনে আল-মুগিরাকে হত্যার প্রতিশোধ হিসেবে বেশ কয়েকজন গোত্রীয়কে মৃত্যুদণ্ড দেন। ঐতিহাসিক ইবনে হাজার আল-আসকালানি এবং আধুনিক পণ্ডিত তাহা কারানের বর্ণনায়, খালিদ গোত্রীয়দের ইসলাম গ্রহণ করতে বলেছিলেন, তারা "সাবা'না, সাবা'না" বলে সাড়া দিয়েছিল, একটি বাক্যাংশ যার আক্ষরিক অর্থ "আমরা সাবায়ান হয়ে গেছি", কিন্তু যা ধর্ম পরিবর্তনের একটি সাধারণ ঘোষণা হিসেবে বোঝা গিয়েছিল। তবে, খালিদ এই উত্তরটি ভুল বুঝেছিলেন, জাদিমার উচ্চারণের সাথে অপরিচিত থাকার কারণে এটিকে ইসলামের প্রত্যাখ্যান বা অবমাননা হিসেবে দেখেছিলেন। ফলস্বরূপ, তিনি তাদের মৃত্যুদণ্ডের আদেশ দেন। খালিদের কর্মকাণ্ডে মুহাম্মদ নিজেকে নির্দোষ ঘোষণা করেন। তিনি আলী ইবনে আবি তালিবকে জীবিতদের ক্ষতিপূরণ দেওয়ার জন্য প্রেরণ করেন। মুহাম্মদ খালিদকে বরখাস্ত বা শাস্তি দেননি এবং তিনি তাকে অন্যান্য অভিযানেরও নেতৃত্বের দায়িত্বও দিয়েছিলেন। 
ইবনে বাত্তাল বলেন যে অন্যায্য বা ঐক্যমত্য-বিরোধী রায় অবৈধ, তবে যদি ভুলটি ইজতিহাদের কারণে হয়, যেমন খালিদের ক্ষেত্রে হয়েছিল, তবে তিনি পাপী নন, যদিও সেক্ষেত্রে ক্ষতিপূরণ (দিয়া) প্রয়োজন। যেমনটি মুহাম্মদ খালিদের কর্মকাণ্ডের অস্বীকৃতি এবং তার বৈধ ব্যাখ্যার কারণে তাকে ক্ষমা করে দেওয়ার মাধ্যমে প্রমাণিত করেছেন। আল-তাহাওয়ী আরও স্পষ্ট করে উল্লেখ করেন যে মুহাম্মদ খালিদকে শাস্তি দেননি, তিনি নিশ্চিত করেছেন যে তার কাজটি ইচ্ছাকৃত অন্যায়ের পরিবর্তে একটি সৎ ভুলের উপর ভিত্তি করে ছিল। এর সাথে সামঞ্জস্য রেখে, ইবনে তাইমিয়া ব্যাখ্যা করেছিলেন যে খালিদের ভুল সত্ত্বেও, মুহাম্মদ তাকে নেতা হিসেবে নিযুক্ত করতে থাকেন, জোর দিয়ে বলেন যে জ্ঞানের অভাবের কারণে ভুল করা বাধ্য এবং অনুগত সেনাপতিদের সংশোধন করা হয় কিন্তু কর্তৃত্ব থেকে অপসারণ করা হয় না।
সুলহ

সুলহ ( ) একটি আরবি শব্দ যার অর্থ 'সমাধান' বা 'ঠিক করা', সাধারণত সমস্যা সমাধানে। এটি প্রায়শই সামাজিক সমস্যার প্রেক্ষাপটে ব্যবহৃত হয়। এটি একটি আরবি উপাধিও, যা বেশিরভাগই লেবানন থেকে এসেছে এবং সোলহ রূপে ব্যবহৃত হয়। অন্য কথায়, এর অর্থ হল ব্যক্তি বা লোকের মধ্যে ভুল বোঝাবুঝির বিরোধ নিষ্পত্তি। 
কুরআনের আরবি ভাষায়, "'সুলহ"' শব্দটি সম্পত্তি বিরোধের চুক্তি বা নিষ্পত্তি বোঝাতে ব্যবহৃত হয় এবং পরবর্তীকালে ইসলামী আইনি ব্যবহারে এই অর্থটি বজায় রাখা হয়েছে। বেদুইন প্রথাগত আইনে, এটি একটি উপজাতীয় বিরোধের নিষ্পত্তিকে বোঝাতে পারে এবং আধুনিক আরবি ব্যবহারে, এটি চুক্তির ক্ষেত্রে প্রয়োগ করা হয়, যেমন "সূলহ ভার্সাই" ( ভার্সাই চুক্তি )। সাধারণভাবে, এটি আলোচনার মাধ্যমে দ্বন্দ্ব সমাধানের অনুভূতিকে প্রতিফলিত করে। উভয় পক্ষ বিরোধের মধ্যস্থতা করার জন্য সম্মানিত ব্যক্তিদের নির্বাচন করে, একটি যুদ্ধবিরতি ("হুদনা" ) ঘোষণা করা হয়, একটি মীমাংসা হয় যা উভয় পক্ষের সম্মান এবং মর্যাদা বজায় রাখে এবং একটি জনসাধারণের সম্মুখে সেটি অনুষ্ঠিত হয়। বিশেষ করে গুরুত্বপূর্ণ বিষয় হল এই অনুশীলনটি কেবল ব্যক্তিদের মধ্যেই নয়, বরং গোষ্ঠীগুলোর মধ্যে বন্ধনকে নিশ্চিত করে। এটি প্রতিশোধের চক্রকে এড়াতে সহায়তা করে। 
দ্বন্দ্ব মধ্যস্থতার অর্থে, "সুলহ" সর্বদা বিরোধ নিষ্পত্তির একটি গুরুত্বপূর্ণ মাধ্যম হয়ে দাঁড়িয়েছে। মধ্যযুগে, কাজীরা মামলা-মোকদ্দমাকারীদের মধ্যে একটি বন্ধুত্বপূর্ণ মীমাংসা অনুমোদন করতে পারতেন। গ্রামাঞ্চলে যেখানে সরকারি বিচার ব্যবস্থার খুব একটা গুরুত্ব নেই, সেখানে এটি এখনও প্রচলিত। 
ইসলামী সাম্রাজ্যের প্রাথমিক যুগে, 'চুক্তি' বা 'যুদ্ধবিরতি' অর্থে ' ' বলতে সাধারণত বোঝাত যে কোনও অঞ্চল "শর্তের ভিত্তিতে আত্মসমর্পণ করেছে" অথবা একইভাবে অটোমান পশ্চাদপসরণের সময় এটি একটি অঞ্চলের স্বাধীনতার আগে ছিল। সাধারণত, এটি এমন একটি অঞ্চলকে বোঝাত যা তার স্থানীয় রাজনৈতিক কাঠামো দ্বারা শাসিত এবং পরিচালিত হত কিন্তু শ্রদ্ধা নিবেদনের মাধ্যমে নিজেকে একটি প্রজা হিসেবে স্বীকৃতি দিত।
মুসলিম বিশ্বের দৃষ্টিতে বিশ্বের বিভাজন সম্পর্কে এই অঞ্চলটিকে ( বলা হয় 'যুদ্ধবিরতির ঘর'), কখনও কখনও ( হিসাবে উল্লেখ করা হয় 'চুক্তির ঘর') বা ( 'শান্তির ঘর')-কে, মধ্যবর্তী হিসেবে দেখা হত ( 'ইসলামের ঘর/আবাস'), বা ( 'শান্তির ঘর/আবাস'), এবং ( 'যুদ্ধের ঘর')-এর।
-কে তখন অমুসলিম অঞ্চল হিসেবে দেখা হত যেখানে মুসলিমদের সাথে যুদ্ধবিরতি চুক্তি স্বাক্ষরিত হয়েছিল এবং নিজেদের সীমান্তের মধ্যে মুসলিম এবং তাদের দল এবং স্বার্থ রক্ষা করার জন্য সম্মত হয়েছিল। প্রায়শই এটি এমন একটি পরিস্থিতিকেই নির্দেশ করে, তবে আধুনিক লেখাগুলোতে দার আস-সুলহের বন্ধুত্বপূর্ণ দেশগুলোও এর অন্তর্ভুক্ত রয়েছে। তবে, এই বিশেষ বিভাগটি কোনওভাবেই সমস্ত মুসলিম আইনবিদদের দ্বারা স্বীকৃত ছিল না এবং ঐতিহাসিক পরিবর্তনের কারণে আজ এই ধারণাগুলোর খুব কম তাৎপর্য রয়েছে।
আল-হেসবাহ

আল-হেসবাহ ছিল একটি আরবি ভাষার জিহাদি বার্তা বোর্ড এবং এটিকে "সবচেয়ে বেশি ব্যবহৃত জিহাদি ইন্টারনেট ফোরামগুলোর মধ্যে একটি" বলা হয়। ২০০৮ সালের ১৭ অক্টোবর, আল কায়েদার পাঁচটি প্রধান ওয়েবসাইটের মধ্যে চারটি ভেঙে ফেলা হয়েছে বলে জানা গেছে এবং আল হেসবাহই একমাত্র প্রধান আল কায়েদা-সংযুক্ত ওয়েবসাইট যা এখনও ওয়েবে বিদ্যমান। 
২০০৬ সালের মার্চ মাসে, একটি প্রতিদ্বন্দ্বী জিহাদি ফোরাম তাজদীদের সদস্যরা ওয়েবসাইটটিকে ইরাকে আল-কায়েদার প্রতিনিধি "ইরহাবি ০০৭" নামের সুপরিচিত সাইবার-ব্যক্তিত্বকে গ্রেপ্তারে সহায়তা করার জন্য অভিযুক্ত করে। এর ফলে সাইট প্রশাসকরা ২৬শে মার্চ সাইটটি বন্ধ করে দেন, এই বলে যে তারা সাইটের দুই সদস্যের পরিচয় খুঁজে পেয়েছেন যারা প্রকৃত নিরাপত্তা কর্মকর্তা ছিলেন, মুহাম্মদ আল-জুহায়রি এবং মুহাম্মদ তামাল্লাত । 
২০০৬ সালের এপ্রিল মাসে, এই সাইটটির বিরুদ্ধে সৌদি আরবে ৪০ জন মুজাহিদিনকে গ্রেপ্তারে সহায়তা করার অভিযোগ আনা হয়েছিল, এবং দাবি করা হয়েছিল যে এটি হয় "কঠোরভাবে পর্যবেক্ষণ করা হয়েছিল", অথবা সৌদি নিরাপত্তা বাহিনীর সাথে প্রকৃত সংযোগে এই কাজটি করা হয়েছিল। 
২০০৬ সালের ৪ আগস্ট, ওয়েবসাইটটি আবারও মনোযোগ আকর্ষণ করে যখন এটি ""আরব উপদ্বীপে একজন ক্রুসেডারকে কীভাবে হত্যা করবেন"" শিরোনামে একটি বিজ্ঞপ্তি প্রকাশ করে। 
২৯ জুন ২০০৭ তারিখে, সাইটটিতে একটি সতর্কতা পাওয়া গেছে যা সম্ভবত ২০০৭ সালে ইংল্যান্ডের লন্ডনে ব্যর্থ গাড়ি বোমা হামলার সাথে সম্পর্কিত। 
২২ অক্টোবর ২০০৮ তারিখে, সাইটে একটি বার্তা ২০০৮ সালের মার্কিন যুক্তরাষ্ট্রের নির্বাচনে জন ম্যাককেইনের সমর্থন প্রকাশ করে।
আল-নাদর ইবনে শুমায়েল

আবু আল-হাসান আল-নাদর ইবনে শুমায়েল ইবনে খারাশা আল-মাযিনি আল-তামিমি ( ; ৭৪০–৮১৯/৮২০) মধ্য এশিয়ার একজন আরব পণ্ডিত ও কবি ছিলেন। তিনি ইরাকে থাকতেন।
আল-নাদর বনু তামিমের বনু মাজিন শাখার অন্তর্ভুক্ত ছিলেন। তিনি মারও আল-রুধে এলাকায় জন্মগ্রহণ করেন। কিন্তু বাসরায় বেড়ে ওঠেন। সেখানে তিনি তার জীবনের বেশিরভাগ সময় কাটিয়েছেন। তিনি দীর্ঘ চল্লিশ বছর বেদুঈনদের সঙ্গে কাটিয়েছিলেন। বেদুঈনদের সঙ্গে থেকে তিনি আরবি ভাষায় দক্ষতা অর্জন করেছিলেন। বসরায়, আল-নাদর "হাদিস", "ফিকহ", ব্যাকরণ, অভিধান এবং আরবদের ইতিহাস অধ্যয়ন করেন। তিনি আল-খলীল ইবনে আহমাদের কাছে পড়াশোনা করেন এবং খলীলের "কিতাব আল-আইনের" ভূমিকা লেখেন। বসরায় তার অর্জিত শিক্ষার মাধ্যমে জীবিকা নির্বাহ করতে না পেরে তিনি মার্ভে চলে আসেন। গল্পে আছে যে, তাকে বাসরায় থাকতে রাজি করাতে ৭০০ থেকে ৩,০০০ পণ্ডিত মিরবাদে তার বিদায়ের সময় উপস্থিত হয়েছিলেন। কিন্তু তারা তার জন্য একটি সাধারণ জীবিকার নিশ্চয়তা না দিতে পারায় তিনি চলে যান। তাঁর সমসাময়িক আবু উবাইদা আরবদের "মাতালিব" (দুর্নীতি) সম্পর্কিত তাঁর বইয়ে এই ঘটনাটি অন্তর্ভুক্ত করেছেন। মারওয়েতে আল-নাদর একজন "কাযী" (বিচারক) হন এবং খোরাসান জুড়ে "সুন্নাহ" (ইসলামী রীতি) প্রতিষ্ঠায় সহায়তা করেন। তিনি আল-মামুনের "মজলিসে" যোগদান করেন। আল মামুন তাকে ব্যাকরণ এবং কবিতার জন্য আর্থিকভাবে পুরস্কৃত করেন।
আল-নাদরের মৃত্যুর তারিখ নিয়ে মতভেদ রয়েছে। তাঁর জীবনীকারদের মতে, তিনি ২০৪ হিজরির (মে-জুন ৮২০) "যিলহজ্জ" মাসে মারা যান। যদিও কিছু সূত্রে বছরটি ২০৩ হিজরি হিসেবে উল্লেখ আছে। আল-তাবারির মতে, ৮৩৩ সালে আল-মা'মুনের নির্যাতনের সময় ইসহাক ইবনে ইব্রাহিম কর্তৃক জিজ্ঞাসাবাদ করা ২৬ জন পণ্ডিতের মধ্যে তিনি ছিলেন। "মু'তাজিলা" মতবাদে সম্মতি জানাতে অস্বীকার করার জন্য তারসাসে পাঠানো ২১ জন পণ্ডিতের মধ্যে তিনি একজন ছিলেন। তার জন্ম ও মৃত্যু সম্পর্কে অন্যান্য সূত্রে যা বলা হয়েছে, তা বিবেচনা করলে এ ঘটনা ভুল হতে পারে।
আল-নাদের জীবনীকারদের দ্বারা লিপিবদ্ধ তার রচনার তালিকা অনেক বড়। কিন্তু তাদের কোনওটিই টিকে আছে বলে জানা যায় না। তার সবচেয়ে গুরুত্বপূর্ণ রচনা ছিল পাঁচ খণ্ডের "কিতাব আল-সিফাত ফি'ল-লুঘা।" "কিতাব আল-সিফাত ফি'ল-লুঘা"র বিস্তারিত ইবনে আল-নাদিমের "ফিহরিস্তে বইয়ে সংক্ষেপে" পাওয়া যায়। এটি ছিল আরবি ভাষায় রচিত প্রথম তথ্যসূত্রমূলক গ্রন্থ। বইটি অনেকটা বিশ্বকোষ বা অভিধান এর মত ছিল। বইটি আবু উবাইদ আল-কাসিম ইবনে সাল্লাম ব্যবহার করেছিল। আল-নাদরের অন্যান্য রচনার মধ্যে রয়েছে "গহরীব আল-হাদীস", "কিতাব আল-আনওয়া" এবং "আল-শামস ওয়াল-ক্বামার।"
তাবুইক

ইন্দোনেশিয়ার পশ্চিম সুমাত্রার উপকূলীয় অঞ্চলে, বিশেষ করে পারিয়ামান শহরের মিনাংকাবাউ জনগণের মধ্যে, মুহররমের শোকের স্থানীয় প্রকাশ, বিশেষ করে দ্বাদশ শিয়া ইসলামে আশুরার একটি হল তাবুইক। বেংকুলুতে বেংকুলু মালয়রাও এই অনুষ্ঠানটি পালন করে, যেখানে এটি "ট্যাবোট" নামে পরিচিত এবং এই অঞ্চলে এটি একটি গুরুত্বপূর্ণ সাংস্কৃতিক ঐতিহ্য হয়ে উঠেছে।
""তাবুইক" " বলতে স্মরণ শোভাযাত্রার সময় বহন করা সুউচ্চ শবযানকেও বোঝায়। এটি উত্তর আমেরিকার আদিবাসীদের উত্তর-পশ্চিম উপকূলের শিল্পকলায় টোটেম খুঁটির মতো আকৃতির।
১৮৩১ সাল থেকে, প্রতি বছর আশুরার দিনে, যা মহরমের ১০ তারিখে পড়ে, পারিয়ামনে সমুদ্রে তাবুইক নিক্ষেপের প্রথা চলে আসছে। এই প্রথাটি এই অঞ্চলে ভারত বা পশ্চিম এশিয়া থেকে আসা দ্বাদশ শিয়া "সিপাহী" সৈন্যদের দ্বারা প্রবর্তিত হয়েছিল, যারা ব্রিটিশ রাজত্বের সময় সেখানে অবস্থান করেছিল - এবং পরে বসতি স্থাপন করেছিল। 
উৎসবে কারবালার যুদ্ধের পুনর্নবীকরণ এবং তাসা ও ঢোল বাজানোও হয়ে থাকে। যদিও প্রাথমিকভাবে এটি একটি দ্বাদশ ধর্মীয় উৎসব ছিল, আজকাল, বেশিরভাগ পারিয়ামবাসী এবং অন্যান্য দক্ষিণ-পূর্ব এশীয়রা একই ধরনের উৎসব পালন করে, যা এমনকি অমুসলিমরাও উদযাপন করে।
ইন্দোনেশীয় ভাষায় এই স্মরণসভাকে "তাবুত" বা "তাবোত" বলা হয়। কুরআনে চুক্তির সিন্দুকের জন্য তাবুত নামটি দেওয়া হয়েছে। অনুষ্ঠানের জন্য সাধারণত বাঁশ, বেত এবং কাগজ দিয়ে তৈরি এক বা একাধিক তাবুইক প্রস্তুত করা হয়। তাবুইক সপ্তাহে অনুষ্ঠিত কার্যক্রমের মধ্যে রয়েছে ঘুড়ি লড়াই, ঐতিহ্যবাহী নাটক এবং "তারি পিরিংয়ের" মতো নৃত্য প্রদর্শনী। স্মৃতিসৌধে প্রাদেশিক গভর্নরের মতো বিশিষ্ট ব্যক্তিদেরসহ বিশাল জনতা ভিড় করে। দর্শনার্থী এবং উদযাপনকারীরা সকালে তাবুইকটি পর্যবেক্ষণ করতে পারেন এবং তারপর এটিকে ধীরে ধীরে একটি শোভাযাত্রায় এটিকে সমুদ্র সৈকতে নিয়ে যাওয়া হয়। দুপুরে, তাবুইকটিকে সমুদ্রে ফেলে দেওয়া হয়। এরপর, অনেকেই সাঁতার কাটতে যান তাবুইককে 'স্মৃতি' করে লালন করার জন্য।
মাহাউন্ড

মাহাউন্ড এবং মাহউন শব্দটি হল মুহাম্মদ নামের বিভিন্ন রূপ, যা প্রায়শই মধ্যযুগীয় এবং পরবর্তী ইউরোপীয় সাহিত্যে পাওয়া যায়। অতীতে খ্রিস্টান লেখকরা মুহাম্মদকে অপমান করার জন্য এই নামটি ব্যবহার করেছেন। এটি বিশেষ করে মুহাম্মদকে মিথ্যা ধর্মের অনুপ্রেরণাদাতা হিসেবে শয়তান হিসেবে উপস্থাপনের সাথে সম্পর্কিত ছিল। 
বার্নার্ড লুইসের মতে, এই ধারণার বিকাশ শুরু হয়েছিল একটি দানবীকরণের মাধ্যমে, যার পরে পৌত্তলিকরা আসে। সংস্কারের সময় মধ্যযুগের শেষের দিকে এবং আধুনিক যুগের প্রথম দিকে, মুহাম্মদকে একজন ধূর্ত প্রতারক হিসেবে অভিযুক্ত করা হয়েছিল।
একই রকম আরও একটি বিশ্বাস ছিল যেটি দাবি করে যে নাইটস টেম্পলাররা " বাফোমেট " নামক একটি মূর্তির পূজা করত। আর এই মূর্তিটি মুসলিম নাম "মাহোমেট" এর সাধারণ লিপ্যন্তরের সাথে সংযুক্ত ছিল।
এই নামটি বিভিন্ন মধ্যযুগীয় রহস্য নাটকে ব্যবহৃত হতে দেখা যায়, যেখানে মাহাউন্ডকে কখনও কখনও হেরোদ এবং এক্সোডাসের ফেরাউনের মতো খলনায়কদের দ্বারা উপাসিত একটি সাধারণ রাক্ষস হিসেবে চিত্রিত করা হয়। একটি নাটকে মহান হেরোদ এবং তার পুত্র হেরোদ অ্যান্টিপাস উভয়কেই মাহাউন্ডের উপাসনাকারী হিসেবে দেখানো হয়েছে, অন্যদিকে অন্য একটি নাটকে ফেরাউন মিশরীয়দেরকে লোহিত সাগরে ইসরায়েলীয়দের তাড়া করতে উৎসাহিত করেন এই কথাগুলো দিয়ে: "মাহাউন্ডের প্রতি তোমাদের হৃদয় উত্তপ্ত করো" । 
স্কটিশ জনপ্রিয় সংস্কৃতিতে, "মাহৌন" রূপটি শয়তানের নাম হিসেবেও ব্যবহৃত হত, যাকে পুরাতন মাহৌন বলা হত। রবার্ট বার্নস লিখেছেন:<poem>দেইল শহর জুড়ে বেহাল অবস্থায় ঘুরে বেড়াচ্ছিল,<br>আর এক্সাইজম্যানের সাথে নাচছিল;<br>আর ইলকার স্ত্রী মাহৌনকে জোরে চিৎকার করে বলে উঠল,<br>আমি তোমার পুরস্কারের জন্য শুভকামনা জানাই, দোস্ত।</poem>জি কে চেস্টারটন তার "লেপান্টো" কবিতায় "মোহাম্মদ" এর পরিবর্তে "মাহাউন্ড" ব্যবহার করেছেন। অতি সম্প্রতি, সালমান রুশদি তার ""দ্য স্যাটানিক ভার্সেস"" উপন্যাসে, এক চরিত্রের স্বপ্নে মুহাম্মদের আবির্ভাবের জন্য "মাহাউন্ড" নামটি বেছে নিয়েছেন। বার্নসের কবিতার প্রসঙ্গ টেনে, " "চাইল্ড অফ দ্য মুন"" উপন্যাসে "মাহৌন" নামে একটি চরিত্রের কথা বলা হয়েছে যে অন্যদের শয়তানী আচার-অনুষ্ঠানে প্রলুব্ধ করার জন্য দায়ী।
কানি-বে মসজিদ

কানি-বে মসজিদটি মিশরের কায়রোতে অবস্থিত একটি মসজিদ। এই কমপ্লেক্সটির নামকরণ করা হয়েছে কানি-বে আল-সাইফির নামে (ডাকনাম " "আল-রাম্মাহ" ") যিনি সুলতান আল-ঘুরির রাজত্বকালে ঘোড়ার গ্র্যান্ড মাস্টার ছিলেন। এটি ১৫০৩ থেকে ১৫০৪ খ্রিস্টাব্দের মধ্যে (৯০৮ হিজরি) একটি পাহাড়ের উপর নির্মিত হয়েছিল। সিটাডেলের ঘোড়ার বাজার এবং আস্তাবলগুলি মূলত স্কোয়ারের ঠিক কাছে অবস্থিত ছিল বলে এই জায়গাটি বেছে নেওয়া হয়েছিল।
কমপ্লেক্সটির একটি প্রধান সম্মুখভাগ রয়েছে। কমপ্লেক্সটি প্রথমে ১৮৯৫ সালে এবং তারপর আবার ২০০০ সালের গোড়ার দিকে পুনরুদ্ধার করা হয়েছিল। 
২০০ মিশরীয় পাউন্ডের নোটে মসজিদটির ছবি রয়েছে।
আল-নূর মসজিদ (সান্টো ডোমিঙ্গো)

আল-নূর মসজিদ () হল সান্টো ডোমিঙ্গো, জাতীয় জেলা, ডোমিনিকান প্রজাতন্ত্রের একটি মসজিদ।
মসজিদটি মূলত একটি আবাসিক ভবন ছিল এবং ডোমিনিকান প্রজাতন্ত্রের ইসলামিক সার্কেল "()" ডিওপি ২.৮৫ মিলিয়ন টাকায় ক্রয় করে। পরবর্তীতে এই ভবনটি দেশটির প্রথম মসজিদে রূপান্তর করা হয়।
মসজিদ ভবন কমপ্লেক্সের পেছনে একটি ফার্মেসিও রয়েছে।
রিও পিয়েদ্রাস মসজিদ

রিও পিয়েদ্রাস মসজিদ () বা পুয়ের্তো রিকো ইসলামিক কেন্দ্র () হল রিও পিয়েদ্রাস, সান হুয়ান, পুয়ের্তো রিকোতে অবস্থিত একটি মসজিদ।
১৯৮১ সালে, একটি ভবন কেনা হয় এবং সেটিকে রিও পিয়েদ্রাস মসজিদে রূপান্তরিত করা হয়। এটি পুয়ের্তো রিকোর প্রথম মসজিদ হয়ে ওঠে।
মসজিদটিতে ২০০ জন পুরুষ ও ৪০ জন নারী উপাসনার ব্যবস্থা রয়েছে।
ওমর মসজিদ এবং কোস্টা রিকার ইসলামিক কেন্দ্র

ওমর মসজিদ এবং কোস্টা রিকার ইসলামিক কেন্দ্র () হলো সান হোসে, কোস্টা রিকাতে অবস্থিত একটি মসজিদ।
এই মসজিদ নির্মাণের ধারণাটি প্যালেস্টাইনের এক অভিবাসীর কাছ থেকে আসে। ১৯৯০ এর দশকের শুরুতে তিনি এবং আরও ১৪ জন তার বাড়িতে একত্রিত হয়ে মসজিদ নির্মাণের সিদ্ধান্ত নেন। তারা পানামা ভ্রমণ করে সেখানকার স্থানীয় সম্প্রদায়ের কাছ থেকে আর্থিক সহায়তা চেয়েছিলেন। অবশেষে মসজিদটি ২০০২ সালে নির্মিত ও সম্পন্ন হয়।
মসজিদটিতে একটি গ্রন্থাগার রয়েছে। সেখানে আরবি ও স্প্যানিশ ভাষায় ইসলামিক পাঠ্য সংগ্রহ রয়েছে। এটি স্থানীয় সম্প্রদায়ের জন্য ইসলামিক শিক্ষা ক্লাসও পরিচালনা করে।
কানিবাই আল-মুহাম্মাদি মসজিদ

কানিবাই আল-মুহাম্মাদীর মসজিদ () হল মিশরের কায়রোর ঐতিহাসিক মসজিদগুলির মধ্যে একটি, যা ১৪১৩ খ্রিস্টাব্দে মামলুক সালতানাতের বুর্জি রাজবংশের যুগে নির্মিত হয়েছিল। এটি ইসলামিক কায়রোর আল-সালিবা স্ট্রিটে অবস্থিত এবং এর পাশেই শায়খুর মসজিদ এবং খানকাহ রয়েছে। 
প্রিন্স কানিবাই আল-মুহাম্মাদীকে সুলতান আল-জাহের বারকুক মুহাম্মদ নামে এক বণিকের কাছ থেকে কিনেছিলেন, তাই তিনি "আল-মুহাম্মাদী" এর নিসবাহ লাভ করেছিলেন। কানিবাই সুলতান বারকুকের আনুগত্য করেছিলেন এবং তারপর দামেস্কের ডেপুটি শায়খ আল-মাহমুদির আনুগত্য করেছিলেন। তিনি যুবরাজ ফারাজ বিন বারকুকের সালতানাতের সময় একজন মহান দাউদারা হিসেবে নিযুক্ত হন। দাউদারা হল নির্মাণ ব্যুরোর অন্যতম গুরুত্বপূর্ণ কর্মকর্তার উপাধি, যা সরকারী কর্তৃপক্ষের সাথে চিঠিপত্র এবং বিভিন্ন রাজা ও রাজপুত্রদের কাছে সুলতান কর্তৃক প্রেরিত চিঠিপত্র প্রস্তুত করার দায়িত্বে ছিল। এরপর সুলতান শায়খ আল-মাহমুদির রাজত্বকালে তাকে দামেস্কের ডেপুটি হিসেবে নিযুক্ত করা হয়। কিন্তু সুলতানের বিরুদ্ধে বিদ্রোহকারী অন্যান্য রাজপুত্রদের মধ্যে তাকেও হত্যা করা হয়। পরে তাকে দামেস্কে সমাহিত করা হয়।
ওমর বিন আল-খাত্তাব মসজিদ

ওমর বিন আল-খাত্তাব মসজিদ বা কুরাসাও ইসলামিক কেন্দ্র হলো ভিলেমস্টাড, কুরাসাও এ অবস্থিত একটি মসজিদ।
১৯৬৩ সালে, প্ল্যান্টার্সরাস্ট নামক একটি পুরাতন এস্টেটকে মসজিদে রূপান্তরিত করার জন্য নির্মাণকাজ শুরু হয়। এটি সরকারি সহায়তা ছাড়াই নির্মিত হয়। তবে সৌদি আরব, লিবিয়া এবং ত্রিনিদাদ ও টোবাগোর মুসলমানদের দানের মাধ্যমে তহবিল সংগ্রহ করা হয়। কুরাসাওর অনেক মুসলমান লেবানিজ বংশোদ্ভূত। ১৯৬৫ সালে নির্মাণ সম্পন্ন হয় এবং ১ মে ১৯৬৬ সালে গভর্নর কোলা ডেবরট কর্তৃক মসজিদটি আনুষ্ঠানিকভাবে উদ্বোধন করা হয়।
মসজিদটিতে ২০০ জন উপাসকের ধারণক্ষমতা রয়েছে। এর মিনারটি উঁচু।
সত্যেন বোস বিজ্ঞান ক্লাব

সত্যেন বোস বিজ্ঞান ক্লাব বাংলাদেশের শীর্ষস্থানীয় প্রকৌশল বিশ্ববিদ্যালয়, বাংলাদেশ প্রকৌশল বিশ্ববিদ্যালয় (বুয়েট)-এর একটি স্বনামধন্য বিজ্ঞান ক্লাব। ১৯৯৪ সালে প্রতিষ্ঠিত এই ক্লাবের মূল লক্ষ্য হলো শিক্ষার্থীদের মধ্যে বিজ্ঞানচর্চা ও প্রযুক্তিগত উদ্ভাবনকে উৎসাহিত করা।
১৯৯৪ সালে প্রতিথযশা পদার্থবিজ্ঞানী সত্যেন্দ্রনাথ বসুর একশতম জন্মদিন কে সামনে রেখে ও তাঁর প্রতি সম্মান দেখিয়ে সত্যেন বোস বিজ্ঞান ক্লাব যাত্রা শুরু করে। এই ক্লাব তৈরির পেছনে উদ্দেশ্য ছিল বুয়েটের শিক্ষার্থীদের মধ্যে বিজ্ঞান ও প্রযুক্তির প্রতি আগ্রহ সৃষ্টি করা এবং তাদেরকে গবেষণা ও উদ্ভাবনে উদ্বুদ্ধ করা।
ক্লাবটি নিয়মিতভাবে বিভিন্ন কর্মশালা, সেমিনার, ওয়েবিনার এবং লেকচারের আয়োজন করে, যেখানে বিশিষ্ট বিজ্ঞানী, গবেষক এবং অধ্যাপকদের আমন্ত্রণ জানানো হয়। এই অনুষ্ঠানে শিক্ষার্থীরা বিজ্ঞান ও প্রযুক্তির সাম্প্রতিক উন্নয়ন সম্পর্কে জ্ঞান অর্জন করেন এবং নিজেদের দক্ষতা বৃদ্ধি করেন।
সত্যেন বোস বিজ্ঞান ক্লাব দেশব্যাপী বিজ্ঞান ও পরিবেশ সচেতনতা বৃদ্ধির লক্ষ্যে বিভিন্ন জাতীয় ও আন্তর্জাতিক ইভেন্টের আয়োজন ও সহযোগিতায় নিয়মিতভাবে অংশগ্রহণ করে। ক্লাবটি বিভিন্ন সময়ে মহাকাশবিজ্ঞান, পরিবেশ, ও প্রযুক্তি ভিত্তিক কার্নিভাল, উৎসব এবং প্রতিযোগিতার আয়োজক বা সহ-আয়োজক হিসেবে কাজ করেছে। এসব আয়োজনে সারাদেশ থেকে হাজার হাজার শিক্ষার্থী অংশগ্রহণ করে, যা দেশের তরুণ প্রজন্মের মধ্যে বিজ্ঞানমনস্কতা ও গবেষণাভিত্তিক চিন্তাধারার বিকাশে গুরুত্বপূর্ণ ভূমিকা রাখে।
উত্তরপ্রদেশ বিধানসভা নির্বাচন, ১৯৬৯

১৯৬৯ সালের ফেব্রুয়ারিতে উত্তরপ্রদেশের ৪২৫টি আসনের সদস্য নির্বাচনের জন্য উত্তরপ্রদেশ বিধানসভার নির্বাচন অনুষ্ঠিত হয়। ভারতীয় জাতীয় কংগ্রেস সর্বাধিক আসন এবং জনপ্রিয় ভোট পায়। এর মাধ্যমে চন্দ্র ভানু গুপ্ত উত্তরপ্রদেশের মুখ্যমন্ত্রী নিযুক্ত হন।
১৯৬৮ সালের ফেব্রুয়ারি থেকে রাজ্যটিতে রাষ্ট্রপতি শাসন জারি ছিল। "সংসদীয় ও বিধানসভা নির্বাচনী এলাকার সীমানা নির্ধারণ আদেশ, ১৯৬১" পাস হওয়ার পর, এই নির্বাচনে ব্যবহৃত নির্বাচনী এলাকাগুলির উপর ভিত্তি করে নির্বাচনী এলাকা নির্ধারণ করা হয়েছিল। এই নির্বাচনে চরণ সিংহের নেতৃত্বে ভারতীয় ক্রান্তি দল প্রথমবারের মতো প্রতিদ্বন্দ্বিতা করে এবং ৯৮টি আসন জিতে নেয়।
ওয়াদি আল-কুরা

ওয়াদি আল-কুরা হল আরব উপদ্বীপের ঐতিহাসিক উপত্যকাগুলির একটি, যা সৌদি আরবের আল-উলা গভর্নরেটে তাইমা ও খায়বারের মধ্যে অবস্থিত। এর সঠিক অবস্থান বিতর্কিত; তবে বেশিরভাগ বর্ণনা এটি আল-উলা অঞ্চলে অবস্থিত বলে নির্দেশ করে। 
ইয়াকুত আল-হামাওয়ি বলেন: ওয়াদি আল-কুরা সিরিয়া ও মদিনার মধ্যবর্তী একটি উপত্যকা এবং এটি তাইমা ও খায়বারের মধ্যবর্তী অঞ্চল। এর অনেক গ্রাম রয়েছে এবং এর জন্য এর নামকরণ করা হয়েছে ওয়াদি আল-কুরা বা গ্রামসমূহের উপত্যকা। 
দশম শতাব্দীর ভূগোলবিদ ইস্তাখরি উল্লেখ করেছেন যে, এটি ছিল আরবের অন্যতম জনবহুল ও কৃষি উৎপাদনে সমৃদ্ধ অঞ্চল। নবম শতাব্দীর ইতিহাসবিদ ইবনে কালবি একে অত্যন্ত উর্বর ও গ্রামসমূহে ভরা একটি অঞ্চল হিসেবে বর্ণনা করেছেন। এই ওয়াদির উল্লেখ বহু প্রাচীন ইসলামি পাঠ্যে পাওয়া যায়। ইসলামি নবী মুহাম্মদের সময় এই এলাকায় কয়েকটি সামরিক অভিযান সংঘটিত হয়েছিল। এর মধ্যে রয়েছে:
সম্প্রতি পাওয়া একটি তথ্য থেকে জানা যায় যে, ১১শ শতক পর্যন্ত ওয়াদি আল-কুরায় ইহুদি জনগোষ্ঠীর উপস্থিতি ছিল এবং তারা শেরিরা গাঁও ও হাই গাঁও নামে দুই বিখ্যাত রাব্বির সঙ্গে চিঠিপত্র বিনিময় করতেন।
হিতৈষী উচ্চ বিদ্যালয়

হিতৈষী উচ্চ বিদ্যালয় ফরিদপুরে অবস্থিত একটি মাধ্যমিক বিদ্যালয়। বিদ্যালয়টি ১৮৮৯ সালে ফরিদপুর শহরের ঝিলটুলিতে প্রতিষ্ঠিত হয়।
ফরিদপুর আদর্শ বালিকা উচ্চ বিদ্যালয়

ফরিদপুর আদর্শ বালিকা উচ্চ বিদ্যালয় ফরিদপুরে অবস্থিত একটি মাধ্যমিক বিদ্যালয়। বিদ্যালয়টি ১৯২৭ সালে ফরিদপুর শহরের ঝিলটুলিতে প্রতিষ্ঠিত হয়।
এল নাকিরি মসজিদ

আল নাকিরি মসজিদ () ছিল তিউনিসিয়ার একটি মসজিদ, যা তিউনিসের মেদিনায় অবস্থিত ছিল। বর্তমানে এটির অস্তিত্ব নেই।
এই মসজিদটি এতাতাওনি রাস্তায় অবস্থিত ছিল। এটি হাফসিদ আমলে নির্মিত হয়। এতে একটি হল ও প্রতিষ্ঠাতা ইমাম মোহাম্মদ এতাতাওনির সমাধি ছিল।
এই মসজিদের নামকরণ করা হয় ইমাম মোহাম্মদ এতাতাওনির () নামে, যিনি ১৮৭৮ সালে মৃত্যুবরণ করেন।
নাকোর মসজিদ

নাকোর মসজিদ একটি মসজিদ, যা সুদানি স্থাপত্যশৈলীতে নির্মিত হয়েছে। এটি ঘানার উচ্চ-পশ্চিম অঞ্চলের ওয়া শহরের দক্ষিণ-পশ্চিমে নাকোর গ্রামে অবস্থিত। এটি একটি ছোট মসজিদ।
ইতিহাসবিদদের মতে এই মসজিদটি ১৭তম শতাব্দীর প্রথম দিকে নির্মিত হয়েছিল। তখন মান্ডে যোদ্ধারা পুরনো সংহাই বাণিজ্য পথ অনুসরণ করে দক্ষিণে বর্তমান ঘানা অঞ্চলে প্রবেশ করেছিল। তারা বোবো-দিউলাসো থেকে ওয়া হয়ে কুমাসি পর্যন্ত উত্তর-দক্ষিণ রুটে বসতি স্থাপন করলে ইসলাম এই অঞ্চলে প্রসার লাভ করে।
এই মসজিদটি কাঠের কাঠামোর ওপর ভিত্তি করে নির্মিত। এই কাঠামোটি কাদামাটির ছাদকে সহায়তা করে। নির্মাণকালে কাঠের ফ্রেমগুলো বাইরে রাখা হয়েছিল, যা মসজিদ প্লাস্টারিং ও নির্মাণের সময় মাচা হিসেবে ব্যবহৃত হয়। এটি অনিয়মিত আকৃতির একাধিক শক্তিশালী স্তম্ভ দ্বারা সমর্থিত, যেগুলোর শীর্ষভাগ প্যারাপেটের ওপরে উঠে গেছে। মসজিদটিতে দুটি উঁচু টাওয়ার রয়েছে, যার মধ্যে একটি পূর্ব দিকে অবস্থিত। এতে একটি ছোট নামাজকক্ষ রয়েছে। মসজিদটির প্রবেশপথের ওপরে ত্রিভুজাকৃতির খাঁজ কাটা রয়েছে।
আল-নাইলিন মসজিদ

আল-নাইলিন মসজিদ (বা দুই নাইলের মসজিদ ) সুদানের ওমদুরমানে অবস্থিত একটি মসজিদ। এটি নাইল নদীর পশ্চিম তীরে অবস্থিত, যেখানে দুই নাইলের মিলনস্থল রয়েছে। মসজিদটি ১৯৭০-এর দশকে জাফার নিমেইরি শাসনামলে নির্মিত হয় এবং তখন থেকে এটি সুদানের অন্যতম শৈল্পিক ও ধর্মীয় স্থাপত্য নিদর্শন হিসেবে বিবেচিত হয়ে আসছে।
এই মসজিদের নকশাটি খার্তুম বিশ্ববিদ্যালয়ের ছাত্র গামার এলদাওলা এলতাহিরের একটি থিসিস প্রকল্প ছিল। মসজিদটি নির্মাণের জন্য সুদানের রাষ্ট্রপতি জাফার নিমেইরি নকশাটি নির্বাচন করেন। সম্পূর্ণ মসজিদটি ১৯৮৪ সালে নির্মিত হয়।
নূর-ই-ইসলাম মসজিদ

নূর-ই-ইসলাম মসজিদ () রিইউনিয়নের সেন্ট-ডেনিসে অবস্থিত একটি মসজিদ।
মসজিদের মূল ভবনটি ১৮৯০-এর দশকে প্রতিষ্ঠিত হয়। এরপর একটি আবেদন করা হয়, যা গভর্নর লরেন্ট মেরি এমিল বোশ্যাম্পস ১৮৯৮ সালে অনুমোদন করেন। নতুন মসজিদ ভবনটি পুরাতন ভবনের স্থলে নির্মিত হয় এবং ১৯০৫ সালে সম্পন্ন হয়।
মসজিদের জানালাগুলো ফ্রান্সের পতাকার রঙ বহন করে। এই মসজিদের মিনারটি উচ্চতাসম্পন্ন।
ওউইচকা মসজিদ

ওইচকা মসজিদ () হল তিউনিসিয়ার মদিনার উত্তরে অবস্থিত একটি তিউনিসিয়ান মসজিদ। এটি এখন আর বিদ্যমান নেই।
মসজিদটি ইবনে আবি ধিয়াফ স্ট্রিটে অবস্থিত ছিল।
ওউইচকা একটি স্প্যানিশ শব্দ যা দ্বারা আন্দালুসীয় বংশোদ্ভূত একটি তিউনিসিয়ান পরিবারকে বোঝায়।
এটি আন্দালুসীয়দের আগমনের পর নির্মিত হয়েছিল।
পাইপলাইন মসজিদ

<templatestyles src="Module:Coordinates/styles.css"></templatestyles>
পাইপলাইন মসজিদ হল গাম্বিয়ার সেরেকুন্ডার প্রধান মসজিদ।
মসজিদটি ২৮ ফেব্রুয়ারী ১৯৯০ সালে নির্মিত হয়েছিল। 
মসজিদটি সেরেকুন্ডার কাইরাবা অ্যাভিনিউয়ের (পূর্ব নাম: পাইপলাইন রোড) পশ্চিম পাশে অবস্থিত। মসজিদটি প্রায় ৩০ × ৬৫ মিটার। মসজিদটিতে ইসলামী স্থাপত্যের বৈশিষ্ট্য রয়েছে, যেমন একটি মিনার এবং একটি সম্মুখভাগ। মসজিদটি বানজুলের মার্কিন দূতাবাসের কাছে অবস্থিত।